Kenapa Anak Kidal Ada Aura Luarbiasa? Ini 5 Sebabnya

“Selalu juga orang kaitkan anak kidal ni dengan genius, popular, berbakat. Tengok sajalah Angelina Jolie, Rafael Nadal, Mark Zuckerberg, Steve Jobs, dan Lady Gaga. Ya, mereka semua adalah anak kidal!”
Dalam keluarga anda, adakah sesiapa yang bertangan kiri? Adakah mereka punyai personaliti yang berbeza? Bagaimana mereka ini dikatakan berbeza daripada mereka yang bertangan kanan?

Menerusi sebuah akhbar tempatan, penceramah keibubapaan, Profesor Dr. Rozieta Shaary berkata, perlakuan kidal berlaku apabila seseorang individu itu menggunakan otak kanan secara dominan. Tetapi, punca sebenar mengapa seseorang menjadi kidal tidak diketahui secara tepat. Taburannya dilihat rawak, tidak berkait rapat dengan genetik. Di seluruh dunia, dianggarkan hanya 10% manusia dilahirkan dengan sifat kidal.

Bilakah Ibu Bapa Dapat Mengesan Kecenderungan Anak Kidal?
Semasa anak masih kecil, kita masih belum dapat menentukan sama ada mereka ini kidal atau tidak.

Kecenderungan ini mula dapat dilihat dengan jelas apabila anak mula mencecah usia sekitar 5 tahun.
Tetapi, jangan terkejut sekiranya mereka masih lagi menggunakan kedua-dua tangan selepas umur tersebut. Ini kerana, ramai anak kecil masih lagi bersifat ambidextrous, di mana mereka boleh menggunakan kedua-dua belah tangan untuk pelbagai fungsi. Lama-kelamaan, mereka akan mula merasa lebih selesa dengan sebelah tangan sahaja dan kurang menggunakan tangan yang satu lagi.
Foto Kredit: lefthandersday.com

Kenapa Anak Kidal Ada Aura Tersendiri?
1. Jiwa yang lebih cenderung ke arah seni, muzik, IT, dan perkara kreatif
Orang bertangan kiri memang selalu sangat dikaitkan dengan aktiviti kreatif. Kenapa ya, sebenarnya? Apabila menggunakan otak kanan secara dominan, mereka didapati berkebolehan untuk berfikir secara meluas, di mana mereka mampu menganalisa pelbagai jenis penyelesaian yang mungkin tidak pernah terfikir oleh mereka yang bertangan kanan.
Sebuah kajian daripada Kelab Kidal Antarabangsa telah membuat ‘survey’ terhadap 2000 peserta dan mendapati mereka ini lebih cenderung terhadap karier yang berkait rapat dengan seni, muzik, sukan, dan terkini, bidang teknologi maklumat.
Wah, tidak hairanlah 4 daripada 5 pereka asal komputer Mac, termasuklah Steve Jobs adalah kidal! Lebih mengujakan, Bill Gates dan Mark Zuckerberg juga bertangan kiri.
Foto Kredit: sugarslam.com

2. Mementingkan ketelitian dan kesempurnaan
Sebagai seorang kidal yang dibesarkan dalam dunia majoriti orang bertangan kanan, mereka akan berusaha lebih melakukan sesuatu perkara.
Contoh yang paling mudah adalah seperti menggunakan gunting, ‘mouse’ komputer, dan kebanyakan alat muzik. Kesemua alatan ini biasanya hanya terdapat untuk orang bertangan kanan. Jika ada pun untuk mereka yang kidal, harganya berkali ganda mahal!
Secara sedar atau tidak, anak kidal akan berusaha untuk menyesuaikan diri dengan peralatan ini sebaik mungkin. Bukan itu saja, mereka akan cuba melakukannya seolah-olah mereka juga ‘sempurna’ seperti mereka yang bertangan kanan. Secara tidak langsung, ia menjadi praktis yang konsisten.

3. Handal Dalam Berkarya
Foto Kredit: buzzfeed.com
Menurut kajian yang dilaporkan dalam laman web babble.com, anak kidal ini lebih cenderung untuk terjebak dalam emosi negatif dan perasaan yang mendalam.
Walaupun ia kedengaran seperti sesuatu kekurangan, tetapi sebenarnya sifat emosional inilah yang menjadi punca karya lukisan, puisi, lakonan, atau lagu yang dihasilkan mereka begitu mendalam dan menyentuh hati.
Lihatlah contoh Angelina Jolie, Lady Gaga, Paul Mc Cartney, dan Marilyn Monroe yang meninggalkan kesan mendalam dalam karya masing-masing. Mereka semua adalah anak kidal!
Tapi awas, mereka juga cepat naik angin dan senang merajuk!

4. Mempunyai kelebihan dalam bidang sukan
Foto Kredit: ampp3d.mirror.co.uk
Rafael Nadal adalah antara lagenda sukan terkenal yang juga bertangan kidal. Jika difikirkan secara logik, kita tentu dapat meneka kenapa bertangan kidal dapat membantu beliau menjadi begitu hebat di gelanggang tenis. Ya, kerana lawannya kebanyakan bertangan kanan!
Hal ini memberi kelebihan untuknya memberi hantaran bola yang unik dan sukar diagak, tidak seperti kebanyakan pemain.
Antara ahli sukan terkenal yang juga kidal ialah peninju Oscar de La Hoya, selain ramai lagi ‘superstar’ bola sepak seperti Lionel Messi, Ryan Giggs, dan Robin Van Persie.

5. Memori yang lebih baik
Sebuah laman web menunjukkan anak yang bertangan kidal memiliki corpus callosum lebih besar dibandingkan dengan anak-anak normal. Bahagian otak tersebut berfungsi sebagai penghubung antara otak kanan dan otak kiri.
Bahagian inilah yang berfungsi mengawal fungsi kognitif dan motorik yang banyak menyimpan memori.
Oleh sebab itu, kajian menyokong fakta bahawa orang kidal cenderung mengingat tarikh, formula matematik, serta fakta sejarah dengan baik.

Kenali Potensi Anak
Begitu banyak keistimewaan anak kidal, bukan? Namun, kidal atau tidak, seharusnya ibu bapa peka dan dapat memaksimakan potensi yang ditunjukkan oleh anak mereka.
Jika kita percaya dan memberi dorongan kepada mereka, tentu anak-anak ini akan dapat mencipta pencapaian yang luarbiasa!


Anak Sulung Perempuan Selalu Jadi ‘High Achiever’. Rupanya Ini Sebabnya

Adakah anda anak sulung dan juga seorang perempuan? Jika ya, besar kemungkinan anda tergolong dalam kategori wanita paling berpengaruh di dunia.
Menurut sebuah kajian oleh Universiti Essex, anak sulung perempuan memperlihatkan kecenderungan paling tinggi untuk menjadi seorang yang paling ‘berjaya’ dalam sebuah keluarga. Angka menunjukkan mereka ini 13% lebih bercita-cita tinggi berbanding anak sulung lelaki.

5 Sebab Anak Sulung Perempuan Selalu Jadi ‘High Achiever’
1. Ia Dibuktikan Oleh Kajian
Dalam banyak kajian, kebijaksanaan adalah antara trait atau personaliti yang sering dikaitkan dengan anak sulung. Malah, penyelidik mendapati bahawa anak sulung (tidak kiralah lelaki atau perempuan) adalah 16% lebih cenderung memiliki kelayakan yang cemerlang dalam bidang akademik berbanding adik-beradik yang lain.
Sebagai tambahan, anak perempuan sulung didapati 4% lebih cemerlang berbanding anak lelaki sulung.

Foto Kredit: leiturainfantil.com.br

2. Stail Didikan Ibu Bapa
Faktor ini turut didorong oleh sikap ibu bapa yang lebih ‘perfectionist’ dalam mendidik anak ketika awal usia perkahwinan mereka.
Yang dah ada anak 2-3 orang mesti faham kan betapa kita lebih ‘skema’ atau mengikut pantang larang masa besarkan anak pertama.
(Contohnya bila bab makan nak kena homemade, lagi bagus kalau organik. Permainan pula kebanyakan jenis educational. Baju pun semua yang branded.) Tapi bila masuk anak kedua, biasanya ibu ayah dah lebih relaks dan dah beri banyak kelonggaran terhadap pelbagai faktor.
Pendek kata, ibu ayah secara semulajadinya mempunyai lebih masa dan perhatian untuk anak sulung.

3. Terdorong Oleh Tekanan
Secara semulajadinya, anak sulung juga biasanya merasai tekanan kerana ingin menjadi contoh terbaik pada adik-adik yang lain.
Maka, ia antara faktor yang menjadikan anak sulung perempuan seorang yang ambitious dan lebih bercita-cita tinggi.
Sifat seorang perempuan yang sensitif dan empati menjadikan mereka berusaha keras demi mencapai keputusan yang terbaik bagi membanggakan ibu bapa.
Foto Kredit: propertyduo.com
4. Inspirasi Wanita Berpengaruh
Forbes menyenaraikan JK Rowling, Beyonce, Angela Merkel, Hillary Clinton, Oprah Winfrey adalah antara nama besar wanita berpengaruh dan juga merupakan anak sulung.
Bukan setakat itu saja, lebih separuh daripada penerima anugerah Nobel dan Presiden Amerika Syarikat juga adalah anak sulung tau!
Oprah Winfrey. / Foto Kredit: J. Countess/Getty Images)
Setiap Anak Punya Potensi
Untuk mencapai kejayaan tahap ini, tentunya mereka memerlukan lebih daripada kebijaksanaan dan pendidikan.
Apapun, setiap anak itu tentunya punya kelebihan masing-masing. Yang penting, ibu ayah kenalah peka dan memaksimakan potensi mereka sebaik mungkin!


Digelar Penghulu Segala Ayat Al-Quran, Ini 5 Kelebihan Ayat Kursi Yang Perlu Kita Amalkan

KELEBIHAN AYAT KURSI
Ayat Kursi sudah tidak asing lagi dalam kehidupan seharian seorang mukmin. Ia merupakan antara ayat al-Quran yang terawal diterapkan sejak kita di bangku sekolah.

Potongan ayat ke-255 daripada Surah Al-Baqarah ini juga digelar ‘penghulu segala ayat al-Quran’ dan mempunyai keistimewaannya tersendiri. Mari kita kenali kelebihan Ayat Kursi dengan lebih dekat.
Menurut perkongsian dari Mudir Maahad Tahfiz Al-Istiqamah Temerloh, Ustaz Mohd Zarimi Abu Zih, Ayat Kursi diturunkan selepas peristiwa hijrah Nabi Muhammad SAW.

Pengenalan Ayat Kursi
Ayat ini telah diturunkan dengan iringan ribuan para malaikat kerana kemuliaannya.
Ketika ayat ini diturunkan, syaitan dan iblis menjadi gempar kerana kebesaran ayat ini yang menghalang perjuangan mereka dalam menggoda umat manusia.
Oleh itu, Rasulullah SAW pun segera memerintahkan Zaid bin Tsabit, iaitu penulis wahyu untuk menulis ayat tersebut serta menyebarkannya.
Menurut Ustaz Mohd Zarimi lagi, ayat ini juga dipanggil Ayat Kursi kerana di dalamnya terkandung perkataan ‘Kursi’ yang membawa maksud tempat duduk yang megah serta tinggi martabat.
Ia juga merupakan syiar kebesaran Allah yang memiliki kekuasaan meliputi tujuh petala langit dan tujuh lapis bumi.
Bacaan Ayat Kursi Lengkap Beserta Maksud & Rumi
اللَّهُ لَا إِلَهَ إِلَّا هُوَ الْحَيُّ الْقَيُّومُ لَا تَأْخُذُهُ سِنَةٌ وَلَا نَوْمٌ لَهُ مَا فِي السَّمَاوَاتِ وَمَا فِي الْأَرْضِ مَنْ ذَا الَّذِي يَشْفَعُ عِنْدَهُ إِلَّا بِإِذْنِهِ يَعْلَمُ مَا بَيْنَ أَيْدِيهِمْ وَمَا خَلْفَهُمْ وَلَا يُحِيطُونَ بِشَيْءٍ مِنْ عِلْمِهِ إِلَّا بِمَا شَاءَ وَسِعَ كُرْسِيُّهُ السَّمَاوَاتِ وَالْأَرْضَ وَلَا يَئُودُهُ حِفْظُهُمَا وَهُوَ الْعَلِيُّ الْعَظِيمُ
(Alloohu laa ilaaha illaa huwal hayyul qoyyuum, laa ta’khudzuhuu sinatuw walaa naum. Lahuu maa fissamaawaati wa maa fil ardli man dzal ladzii yasyfa’u ‘indahuu illaa biidznih, ya’lamu maa baina aidiihim wamaa kholfahum wa laa yuhiithuuna bisyai’im min ‘ilmihii illaa bimaa syaa’ wasi’a kursiyyuhus samaawaati wal ardlo walaa ya’uuduhuu hifdhuhumaa wahuwal ‘aliyyul ‘adhiim)
Maksudnya:
Allah, tidak ada Tuhan (yang berhak disembah) melainkan Dia Yang Hidup kekal lagi terus menerus mengurus (makhluk-Nya); tidak mengantuk dan tidak tidur. Kepunyaan-Nya apa yang di langit dan di bumi. Tiada yang dapat memberi syafa’at di sisi Allah tanpa izin-Nya? Allah mengetahui apa-apa yang di hadapan mereka dan di belakang mereka, dan mereka tidak mengetahui apa-apa dari ilmu Allah melainkan apa yang dikehendaki-Nya. Kursi Allah meliputi langit dan bumi. Dan Allah tidak merasa berat memelihara keduanya, dan Allah Maha Tinggi lagi Maha Besar.
5 Kelebihan Ayat Kursi
1. Menghimpunkan Nama-Nama Allah yang Indah
Sebagai seorang mukmin, adalah penting bagi kita untuk menghayati Asmaul Husna atau nama-nama Allah sebagai tanda pengabdian diri kepada-Nya.
Berdasarkan kitab Subul al-Salam, Ayat Kursi memiliki kelebihannya tersendiri. Dalam ayat ini, terhimpun segala nama dan sifat Allah seperti Wahdaniyyah (Maha Esa), al-Hayah (Maha Hidup), al-Qayyumiyyah (Maha Kekal), al-‘Ilm (Maha Mengetahui), al-Mulk (Maha Menguasai), al-Qudrah (Maha Berkuasa) dan juga al-Iradah (Maha Berkehendak).
Melazimkan Ayat Kursi juga dikira sebagai amalan Asmaul Husna dalam kehidupan seharian. Ia juga merangkumi zikir yang baik untuk diamalkan dan disukai oleh Allah.

Kredit Foto : says.com
2. Ayat Yang Paling Agung Dalam Al-Quran
Apa yang membuatkan ayat Kursi dianggap sebagai penghulu segala ayat dan mempunyai kedudukan yang teragung berbanding ayat-ayat lain dalam al-Quran? Perkara ini dijelaskan oleh Sheikh Dr. Yusuf al-Qardawi :
إن آية الكرسي بها عشر جمل كلها ثناء على الله عز وجل، والجملة الأولى «الله لا إله إلا هو» وهي تثبت التوحيد، لا شريك لله
“Sesungguhnya ayat Kursi ini memiliki sepuluh bahagian ayat, kesemua pembahagian ini memuji Allah. Kenyataan pertama dari ayat ini dimulakan dengan nama Allah yang mana ia mengesahkan keesaan Allah dan tiada sekutu bagi Allah.”
Jelaslah di sini bahawa Ayat Kursi baik untuk diamalkan kerana memiliki keistimewaan tersendiri serta merupakan cara baik untuk kita ingat akan kebesaran zat Allah setiap hari.
3. Sebagai Pendinding Diri Daripada Syaitan Sebelum Tidur
Syaitan merupakan musuh yang nyata bagi umat Islam. Sejak ayat ini diturunkan, ia telah menjadi benteng bagi pujukan dan tipu daya syaitan.
Seperti yang diceritakan oleh Abu Hurairah r.a dalam riwayat al-Bukhari, syaitan tidak akan berani mendekati mereka yang membaca Ayat Kursi sebelum tidur.

Maka, biasakanlah diri untuk melafazkan Ayat Kursi sebelum tidur sebagai perlindungan daripada syaitan sehingga kita bangun keesokan harinya.
4. Bagi Melindungi Rumah Daripada Syaitan
Syaitan juga sangat menggeruni rumah yang melazimkan amalan membaca Ayat Kursi seperti yang dijelaskan dalam hadis ini :
فإنه لا يقرأها أحد إذا دخل بيته إلا خرج الشيطان
“Sesungguhnya, seorang yang membaca ayat Kursi setiap kali masuk ke rumahnya, maka syaitan akan keluar dari rumah tersebut.” (Tafsir Ibn Kathir)
Oleh itu, perbanyakkanlah membaca Ayat Kursi ketika berada di rumah bagi melindungi diri dan keluarga daripada hasutan syaitan.
Baca juga: 5 Kelebihan Surah Al Mulk & Kenapa Kita Membacanya Sebelum Tidur
5. Sebagai Batu Loncatan Ke Syurga
Matlamat kita hidup di dunia ini tidak lain hanyalah untuk beribadah dan beroleh pengakhiran yang baik.
Sebagai hamba Allah yang lemah, kita sentiasa berusaha untuk menjadi ahli syurga dengan memperbanyakkan amalan baik.
Amalan membaca Ayat Kursi selepas solat juga merupakan usaha yang baik bagi mengejar syurga Allah. Fadhilat Ayat Kursi dapat dijelaskan berdasarkan hadis di bawah :
مَنْ قَرَأَ آيَةَ الْكُرْسِيِّ دُبُرَ كُلِّ صَلاةٍ مَكْتُوبَةٍ لَمْ يَمْنَعْهُ مِنْ دُخُولِ الْجَنَّةِ، إِلا الْمَوْتُ
“Barangsiapa yang membaca ayat Kursi setiap kali selesai dari solat fardu, maka tidak ada perkara yang akan menghalangnya untuk masuk ke syurga melainkan kematian. (Iaitu hanya kematian sahaja yang menghalangnya, setelah mati, dia akan mudah ke syurga) (HR al-Nasa’i dan al-Tabrani, dinilai Sahih oleh al-Albani).
Foto Kredit: maxresdefault
Kesimpulan
Walaupun Ayat Kursi pendek dan mudah untuk dilafazkan, ia mempunyai kedudukan yang tinggi di sisi Allah dan mempunyai banyak manfaat buat pengamalnya. Ia dapat menjadi pendinding diri dan keluarga daripada godaan syaitan.
Oleh itu, walau sesibuk mana pun anda dengan urusan dunia, tetapkanlah dalam hati untuk sentiasa amalkan Ayat Kursi di setiap kelapangan yang ada lebih-lebih lagi setelah solat fardhu.
Semoga dengan usaha kita mengutamakan ibadah di dunia ini dapat menjamin kemudahan urusan di akhirat kelak.
Sumber :

Kelebihan Ayat Kursi Jika Kita Amalkan Selepas Solat
https://people.utm.my/norziana/2020/03/17/kelebihan-ayat-kursi-jika-kita-amalkan-selepas-solat/
Batu loncatan ke syurga
https://www.hmetro.com.my/addin/2019/09/500333/batu-loncatan-ke-syurga


Kelebihan Ayat Seribu Dinar

Ayat seribu dinar adalah ayat suci al-Quran yang dipetik dari surah At-Talaaq ayat 2-3 :
Surah At-Talaaq: Ayat 2-3

Firman Allah SWT yang bermaksud :
{2}……dan sesiapa yang bertakwa kepada Allah (dengan mengerjakan suruhanNya dan meninggalkan laranganNya), nescaya Allah akan mengadakan baginya jalan keluar (dari segala perkara yang menyusahkannya),

{3} Serta memberinya rezeki dari jalan yang tidak terlintas di hatinya dan (Ingatlah), sesiapa berserah diri bulat-bulat kepada Allah, maka Allah cukuplah baginya (untuk menolong dan menyelamatkannya). Sesungguhnya Allah tetap melakukan segala perkara yang dikehendakiNya. Allah telahpun menentukan kadar dan masa bagi berlakunya tiap-tiap sesuatu.

Kisah Di Sebalik Ayat
Diceritakan bahawa seorang saudagar telah membayar sebanyak seribu dinar untuk mendapat ayat ini yang dikatakan fadhilatnya ialah mendapat menyelamatkan pembacanya dari malapetaka. Di dalam perjalanan pulang, kapal saudagar ini telah dipukul ombak dan beliau terus membaca ayat tersebut. Dengan izin Allah SWT, hanya beliau seorang saja yang terselamat dari bencana itu.
Keistimewaan Ayat Seribu Dinar
Antara kelebihan dan fadhilat ayat seribu dinar ini ialah :
1. Di baca apabila kita hendak bertawakkal terhadap sesuatu perkara.
2. Menghilangkan keresahan bila di baca di waktu resah.
3. Di baca ketika hendak menaiki kenderaan
4. Jikalau dibaca ayat ini kepada orang yang sedang sakit sebanyak 3 kali dan dihembuskan kepada si pesakit itu dan di jampi pada air sebanyak 3 kali diberi minum, insya Allah si pesakit akan sembuh.
Berhati-hati, Jangan Sampai Terlalu Taksub!
Dalam masyarakat Melayu fenomena menggunakan tangkal azimat masih lagi wujud sehingga ke hari ini. Berikut dinyatakan beberapa fenomena bid’ah yang telah dikesan:

Penggunaan tangkal azimat seperti ‘ayat seribu dinar’. Penggantungan ‘ayat seribu dinar’ tersebut dianggap sebagai pelaris jualan mereka.

Pergantungan untung rugi pastinya tidak dianggap keseluruhan milik Allah. Ini menjadikan pelaris berkenaan sebagai perantaraan antara makhluk dengan Allah. Dengan penggunaan pelaris berkenaan sedikit sebanyak telah membuka ruang syirik kepada Allah.

Penggunaan tangkal yang diikat pada pinggang. Tangkal tersebut ditulis dengan ayat al-Quran dan dicampur aduk dengan ayat-ayat lain. Tujuan
penggunaan tangkal berkenaan sebagai ‘penguat badan’.

Begitu juga dengan batu azimat. Pengguna berkenaan beranggapan batu azimat tersebut yang mampu menjadikan penggunanya kebal dan mempunyai kuasa aneh.

Sumber: 1) eSumber dari Portal Online, Majlis Daerah Pekan, Pahang dan 2) Pertembungan Bid’ah al-I’tiqadiyyah dalam Peradaban Masyarakat Melayu oleh Fadzli Adam & Firdaus Khairi Abdul Kadir dari Fakulti Pembangunan Sosial, Universiti Malaysia Terengganu


Menurut Kajian, Ini Kelebihan Bayi Yang Menyerupai Wajah Ayahnya

Percaya atau tidak, bayi yang menyerupai wajah ayah mereka mempunyai satu kelebihan yang unik – berdasarkan sebuah kajian yang diterbitkan melalui  Journal of Health Economics baru-baru ini.
Kajian: Bayi Yang Seiras Wajah Ayah Didapati Lebih Sihat
Sekumpulan pengkaji daripada Binghamton University dan Southern Illinois University telah memfokuskan kajian mereka terhadap 715 buah keluarga yang bermasalah, hampir berpisah, telah bercerai, atau tidak pernah berkahwin – di mana bayi tersebut tinggal bersama ibu masing-masing.

Hasilnya mendapati bahawa bayi yang lebih menyerupai ayah mereka adalah lebih sihat apabila mereka mencapai usia 1 tahun. Tahap kesihatan ini diukur daripada pelbagai aspek, termasuklah penyakit yang dihidapi, berapa kali masuk hospital, dan sebagainya.
Walaupun ia kedengaran seperti tak masuk akal, namun alasannya mungkin tidak begitu mengejutkan anda.

Foto Kredit: fenecie.com

Ayah Lebih Cenderung Meluangkan Masa Dengan Bayi Yang Menyerupai Wajah Mereka
Dalam kajian tersebut, bayi yang seiras wajah ayah dikatakan lebih sihat kerana ayah lebih banyak meluangkan masa dengan mereka. Data menunjukkan bahawa ayah meluangkan kurang 2.5 hari sebulan jika anak tersebut tidak menyerupai mereka.
Perlu diingat bahawa kajian ini menyasarkan kepentingan peranan bapa dalam sesebuah keluarga yang bermasalah atau mengalami perpisahan. Ia membuktikan bahawa karakter seorang bapa adalah faktor yang penting dalam perkembangan fizikal serta pembentukan sahsiah bayi, terutamanya dalam keluarga yang mengalami penceraian atau ibu ayahnya tidak tinggal bersama. Wajah seiras ini juga mampu meyakinkan para ayah bahawa anak tersebut adalah anak mereka.
Realitinya, kita boleh nampak sendiri bahawa ada kes pasangan yang bermasalah atau telah berpisah, seorang bapa tidak mahu bertanggungjawab atas penjagaan anak kerana tidak yakin bahawa anak tersebut adalah anaknya. Ada yang menuduh yang bukan-bukan terhadap si ibu dan tak mahu menerima kenyataan bahawa anak itu adalah miliknya kerana tidak memiliki ciri fizikal yang serupa dengannya.
Foto Kredit: ponila.com
Pentingnya Keseimbangan Peranan Ibu Dan Ayah Dalam Keluarga
Beberapa penyelidikan awal turut menguatkan lagi kenyataan ini di mana pengkaji mendapati bahawa golongan ayah mudah tertarik dengan kanak-kanak yang memiliki wajah seiras dengan mereka, dan secara tidak langsung meluangkan lebih banyak masa dengan mereka.
Apapun, dari sini kita dapat simpulkan bahawa pentingnya mewujudkan keseimbangan peranan antara ibu dan ayah terhadap anak-anak, sekalipun sesebuah pasangan telah berpisah ataupun tidak tinggal bersama.
Secara ringkasnya, apabila ibu dan ayah masing-masing berbagi tugas, ia tentunya akan mendatangkan impak yang positif terhadap perkembangan bayi seluruhnya – tak kiralah sama ada anak tersebut berwajah seiras dengan siapa!


Ini 7 Fakta & Kelebihan Rawatan Bekam Yang Ramai Nak Tahu

Rawatan Bekam : Kaedah Perubatan Tradisional Yang Tinggi Potensinya Bagi Merawat Pelbagai Penyakit
Walaupun kita telah masuk ke alaf baru, rawatan bekam yang diamalkan sejak berkurun lamanya ini kekal menjadi salah satu kaedah alternatif untuk merawat pelbagai penyakit.

Tahukah anda apakah itu bekam dan bagaimana ia dapat membantu menjadi penawar kepada beberapa jenis penyakit?
Jom ketahui selanjutnya tentang kelebihan berbekam yang juga popular sebagai sunnah Nabi.

1. Apakah Itu Bekam?
Berbekam ialah rawatan alternatif yang berasal dari China.

Ia merupakan kaedah perubatan yang memanfaatkan tekanan rendah (negative pressure).
Selain tamadun China, ia juga telah diamalkan sejak beribu-ribu tahun dahulu oleh Tamadun Mesir Purba dan Tamadun Timur Tengah.
Di negara kita, berbekam juga sinonim sebagai rawatan alternatif dalam perubatan Islam kerana ia merupakan rawatan sunnah yang pernah diamalkan Rasulullah s.a.w.

Rawatan bekam juga pernah tular pada tahun 2016 apabila atlet renang sukan Olimpik Rio, Michael Phelps didapati turut berbekam untuk membuang sisa toksik selepas aktiviti bersukan dan membantu memulihkan badan.

Kredit Foto : mysouthernhealth.com
2. Jenis-Jenis Bekam
Bekam boleh dikategorikan kepada tiga jenis iaitu :
A. Bekam Kering / Bekam Kering
Bekam ini tidak melibatkan pendarahan atau torehan kecil pada kulit.
Hanya cawan bekam digunakan di atas permukaan kulit.

Kredit Foto : insider.com
B. Bekam Basah
Kaedah bekam ini pula melibatkan peralatan bekam yang diletakkan di atas permukaan kulit yang telah ditoreh kecil.
Pendarahan berlaku dan menyebabkan darah terkumpul pada kawasan tersebut.
C. Bekam Api
Juga dikenali sebagai fire cupping, kaedah bekam ini menggunakan medium api untuk menghasilkan ruang hampagas pada gelas bekam.
Udara di dalam gelas dibakar menggunakan kapas atau kertas, kemudian ia akan ditekap pada permukaan kulit.

Kredit Foto : lakesholisticcare.com
3. Bagaimanakah Rawatan Bekam Dilakukan?
Bagi anda yang belum pernah berbekam sebelum ini, anda perlulah mengetahui serba sedikit tentang prosedur yang dijalankan sebagai persiapan.
Bagi memulakan rawatan bekam, pengamal akan memanaskan cawan bekam menggunakan alkohol, herba atau kertas sebelum melekapkannya pada permukaan kulit.
Ada juga sesetengah pengamal moden yang menggunakan pam getah sebagai alternatif kepada cawan bekam yang dipanaskan.
Untuk rawatan bekam basah, kulit anda anda diletakkan cawan bekam untuk beberapa minit. Kemudian, ia akan diangkat sebentar untuk toreh sedikit kulit.
Cawan bekam biasanya akan dibiarkan melekap pada kulit antara 5 ke 10 minit.
Tempat berbekam yang sama pada kulit boleh dibekam sebanyak 3 kali atau maksimum 7 kali.
Untuk bekam basah, setiap kali bekam dilakukan pada tempat yang sama, torehan perlulah dilakukan pada kawasan kulit yang berlainan.
Selepas cawan bekam diangkat dari kulit, pengamal akan sapukan salap atau tampalkan bandage bagi elakkan jangkitan.
Lebam atau tanda bulat pada kawasan bekam biasanya akan hilang dalam masa 10 hari selepas hari anda berbekam.

Kredit Foto : insider.com
4. Peralatan Yang Digunakan
Berdasarkan perkongsian dari Kementerian Kesihatan Malaysia melalui Unit Perubatan Tradisional & Komplementari turut mengeluarkan garis panduan yang perlu dipatuhi bagi melakukan rawatan bekam.
A. Cawan Bekam
Cawan-cawan bekam perlulah disterilkan selepas setiap sesi rawatan. Saiz cawan juga perlu dipilih sebaiknya agar sesuai dengan kawasan permukaan kulit.
Cawan yang sama tidak boleh digunakan pada tempat yang berbeza atau pada pelanggan yang lain.

Kredit Foto : hellodoktor.com
B. Lanset Steril Pakai Buang
Semasa prosedur bekam basah, hanya lanset pakai buang sahaja dibenarkan untuk menoreh kulit.
5. Manfaat Rawatan Bekam Dari Sudut Saintifik
Baik Untuk Melegakan Ketidakselesaan Badan
Berdasarkan kajian daripada pakar fisiologi dan akunpuntur dari Amerika Syarikat, kaedah bekam didapati berkesan dalam mengurangkan keradangan di samping melegakan tisu badan.
Ia dikatakan mempunyai kesan yang hampir sama seperti urutan kerana ia bertindak jauh ke dalam tisu untuk meredakan tisu badan yang tegang, melancarkan aliran darah serta melegakan kesakitan.
Dengan cara ini, ia dapat membantu badan untuk rasa lebih lega dan kurang sakit.
Berpotensi Untuk Merawat Penyakit Kulit dan Muka Lumpuh
Memetik Healthline.com, sebuah laporan pada 2015 oleh Journal of Traditional and Complementary Medicine mencatatkan rawatan bekam dapat membantu dalam merawat penyakit seperti jerawat, kayap dan pengurusan kesakitan (pain management).
Begitu juga dengan penemuan dari pengkaji Australia dan China yang telah membuat 135 pemerhatian dalam rawatan bekam.
Hasil kajian mereka mendapati terapi bekam yang disertai dengan pendekatan rawatan lain seperti akupuntur dan pengambilan ubat berpotensi dalam merawat beberapa penyakit seperti kayap, jerawat, muka lumpuh (facial paralysis) dan cervical spondylosis.
Persatuan Bekam British juga menyokong terapi bekam sebagai rawatan yang baik bagi :

Penyakit berkaitan darah seperti anemia dan hemophilia
Penyakit reumatik seperti arthritis dan fibromyalgia
Masalah kesuburan
Masalah kulit seperti ekzema dan jerawat
Tekanan darah tinggi
Migrain
Kemurungan
Kesesakan bronkial yang berpunca daripada alahan dan lelah

Walaupun bekam dikatakan dikatakan baik untuk merawat pelbagai penyakit seperti di atas, penyelidikan yang lebih mendalam perlulah dijalankan bagi membuktikan keberkesanannya pada kesihatan.
Kriteria Rawatan Bekam
Rawatan bekam tidaklah sesuai untuk semua peringkat usia. Antara kriteria bagi rawatan bekam ialah :

Pelanggan perlulah berusia antara 10 hingga 65 tahun
Pesakit 65 tahun ke atas perlulah mempunyai tahap kesihatan yang baik
Tidak berada dalam tempoh haid
Ibu mengandung perlulah elakkan prosedur bekam pada abdomen dan belakang
 Pesakit yang mengambil ubat cair darah

6. Kesan Sampingan
Bekam adalah selamat asalkan ia dijalankan oleh pengamal bekam bertauliah.
Ia perlulah dilakukan oleh pengamal bekam berpengalaman bagi mengelakkan kesan sampingan yang tidak diingini seperti :

Jangkitan kulit
Kulit melecur
Penyakit bawaan darah seperti hepatitis B dan C

Pilihan Rawatan Alternatif
Walaupun kajian yang lebih terperinci perlu dijalankan bagi memahami manfaat bekam pada kesihatan, rawatan bekam masih menjadi pilihan dalam masyarakat kita sebagai perubatan alternatif.
Asalkan ia dilakukan oleh pengamal bekam bertauliah, ia adalah selamat untuk dilakukan.
Sekiranya anda berminat untuk berbekam, pastikan anda lakukannya dengan pengamal bekam yang berpengalaman serta memiliki pusat bekam yang bersih dan selamat.
Pengamal yang bertauliah akan memastikan kulit pesakit bersih dan bebas daripada risiko jangkitan untuk keselesaan pesakit.
7. Hadis Tentang Bekam
HADIS 1
Daripada Anas bin Malik, bahawa Nabi SAW bersabda:
حجمَ أبو طيبَةَ رسولَ اللهِ صلَّى اللهُ عليهِ وسلمَ ، فأمرَ له بصاعٍ من تمرٍ ، وأمَرَ أهلَهُ أن يخفِّفُوا من خراجِهِ
Maksudnya: “Abu Thaibah membekam Rasulullah SAW lalu Baginda SAW membayarnya dengan satu sha’ kurma dan Baginda SAW mengarahkan keluarganya untuk meringankan pajaknya”.
[Riwayat al-Bukhari, kitab jual beli, bab penjelesan tentang pembekam, no.Hadith 1960
HADIS 2
Daripada Anas bin Malik, bahawa Nabi SAW bersabda:
إنَّ أفضلَ ما تداويتُم بِه الحجامةَ أو إنَّ من أمثلِ دوائِكمُ الحجامةَ
Maksudnya: “Sesungguhnya sebaik-baik perubatan yang kalian gunakan adalah berbekam” atau “Sebaik-baik ubat untuk kalian adalah berbekam”.
[Riwayat al-Tirmizi, kitab jual beli, bab rukhsah pembekam, no. Hadith 1199]
HADIS 3
Daripada Abdullah bin Abbas, bahawa Nabi SAW bersabda:
احتجم النبيُّ صلَّى اللهُ عليهِ وسلَّمَ في الأخدعَيْنِ وبَينَ الكَتِفَيْنِ
Maksudnya: “Nabi SAW pernah berbekam di lehernya dan juga di antara dua bahunya”.
[Riwayat Ahmad, no. Hadith 1987]
Sumber rujukan :

What Is Cupping Therapy?
healthline.com/health/cupping-therapy
Cupping Therapy
webmd.com/balance/guide/cupping-therapy#1
Hukum Berbekam (Mufti WP) https://muftiwp.gov.my/en/artikel/irsyad-al-hadith/1521-irsyad-al-hadith-siri-ke-36-berbekam


“Kesiannya anak kucing dalam kotak ni, ada orang buang dia… Mama, nak bela kucing ni boleh?”
“Eee… Mama takutlah dengan kucing.. Takut dia gigit. Lagipun, kamu pandai jaga kucing ke?”

Memang lumrah anak-anak sukakan haiwan, terutamanya kucing, kan? Ini kerana ia senang dijumpai di jalanan sekitar Malaysia.
Foto Kredit: mamatoga.com

Ibu Bapa Rasa Leceh Bagi Anak Bela Kucing
Kadang-kadang, ibu bapanya yang ‘geli’ atau fobia dengan kucing atas alasan tertentu.

Jadi, memang tak pernah terlintas untuk membela kucing sebagai haiwan peliharaan.
Tapi, tahukah anda bahawa ada terlalu banyak manfaat memelihara haiwan, lebih-lebih lagi kucing.

7 Sebab Jangan Halang Anak Bela Kucing, Walaupun Kita Bukan Pencinta Haiwan
Walaupun kita bukan pencinta tegar haiwan-haiwan comel, itu bukan alasan untuk menghalang si kecil daripada memiliki haiwan peliharaan.
Ikuti 7 manfaat luar biasa pada anak jika diberi bela kucing:
1. Kurang Risiko Alahan Dan Lelah
Eh, selalunya kucing dikaitkan dengan alahan (alergi) atau lelah (asthma). Tapi ini terbalik!
Mengikut kajian yang pernah diterbitkan menerusi TIME Magazine, anak-anak kecil yang membesar dalam rumah yang mempunyai haiwan peliharaan sebenarnya kurang berisiko untuk menghidapi kedua-dua simptom ini.
Ini kerana, saintis mempercayai bahawa haiwan peliharaan seperti kucing akan mendedahkan anak kepada mikrob, lalu mematangkan sistem imun mereka lebih awal berbanding anak-anak normal.
Fakta ini disokong oleh kajian yang turut mendapati kanak-kanak yang tinggal di dalam rumah yang mempunyai haiwan peliharaan adalah yang paling kurang mendapatkan rawatan respiratori di klinik-klinik.
Memelihara haiwan sebenarnya menguatkan pertahanan badan serta membantu mengelakkan alahan dan lelah. / Foto Kredit: modernreaders.com
2. Anak Lebih Banyak Bermain Di Luar
Kalau anak bela kucing, tentu mereka akan lebih banyak menghabiskan masa di luar kerana ingin membawa kucing bersiar-siar. Kalau tidak di padang pun, di halaman rumah pun jadilah.
Bukankah ini lebih baik berbanding menonton televisyen atau bermain gajet sepanjang hari?
Foto Kredit: companionanimalpsychology.com
3. Kemahiran Sosial Bertambah Baik
Kalau ada anak yang pemalu atau susah bergaul dengan orang, bela kucing adalah salah satu daripada penyelesaiannya.
Dengan adanya ‘teman’, anak akan lebih selesa bercakap dan meluahkan isi hati mereka. Tidak kiralah sama ada kucing itu memahaminya atau tidak.
Ini sebenarnya adalah satu bentuk terapi yang baik, tidak kiralah berapa usia anak.
Berdasarkan sebuah ‘survey’, Dr. Jalongo mendapati lebih 40% daripada ibu bapa mendapati anak-anak mereka amat rapat dengan haiwan peliharaan sehingga menjadikan haiwan ini sebagai tempat meluahkan perasaan.
Kemahiran mengenal emosi marah, sedih, atau berkongsi apa sahaja cerita ini dapat menjadikan mereka lebih yakin apabila berhadapan dengan orang ramai.
Foto Kredit: catster.com
4. Memupuk Sifat Penyayang & Kreatif
Tidak kiralah lelaki atau perempuan, jika mereka rapat dengan haiwan, anda pasti akan nampak sisi penyayang mereka.
Malah, kehadiran kucing dalam hidup mereka akan menjadikan otak anak lebih kreatif kerana secara tidak langsung mereka turut mempelajari kemahiran mengurus masa, menguruskan ‘teman rapat’ mereka, serta melihat sesuatu dari perspektif yang berbeza.
Kucing juga comel dan banyak gelagatnya. Lama-kelamaan, tentu anda turut akan sayangkan kucing itu walaupun fobia pada awalnya.
Foto Kredit: buzz.az
5. Membantu Anak Belajar Membaca
Menurut sebuah laporan ABC News, sebuah program ‘Purr-Fect Companion’ telah memasangkan setiap anak dengan kucing-kucing terbiar di sebuah pusat khas untuk membantu mereka membaca. Percaya tak, kesannya yang sangat memberangsangkan!
Ini kerana, anak-anak yang sedang ‘merangkak’ untuk membaca berasa lebih relaks dan konfiden untuk menyebut patah perkataan secara ‘read out loud’ apabila adanya kucing itu di sisi mereka.
Sebaliknya, anak-anak jadi selesa dengan haiwan peliharaan kerana mereka menganggapnya sebagai ‘teman’ dan pemberi semangat.
Sebab itulah, pakar terapi telah sekian lama menggunakan haiwan seperti kucing untuk membantu anak-anak yang mempunyai masalah pembelajaran di sekolah seperti membaca.
Maka, tidak hairanlah kanak-kanak autisme juga didapati memberi respon yang positif dalam sesi terapi dengan kucing.
Anak yang sedang membacakan buku kepada seekor kucing di Animal Rescue League Of Berks County, US. / Foto Kredit: abcnews.go.com
6. Melatih Disiplin & Sifat Tanggungjawab
Bukan senang nak jaga kucing, sebab itulah ibu bapa biasanya malas nak tambah komitmen lagi di rumah.
Bayangkanlah, anda perlu bertanggungjawab terhadap corak makanan kucing, kebersihannya, permainannya, imunisasi kucing, jadual makan ubat dan temujanji doktor.
Selain itu, kucing yang dijaga dari kecil perlu dilatih untuk membuang najis di tempat yang disediakan atau di luar rumah. Kucing ini memang pembersih sebenarnya, kalau kita tak rajin bersihkan tempat najisnya, mereka akan buang air di tempat lain yang lebih ‘bersih’.
Sifat tanggungjawab yang baik ini bukan saja memberi kesan terhadap kelakuan seharian anak-anak, tetapi ia juga menjadi benih permulaan kepada ‘parenting skill’ yang baik.
Mereka juga boleh diharap kerana kemahiran ini datang secara semulajadi daripada menjaga haiwan peliharaan mereka.
Foto kredit:. acookiebeforedinner.com
7. Sesuai Dengan Anjuran Islam
Kita sedia maklum bahawa Islam sangat menganjurkan umatnya agar berbuat baik sesama makhluk, termasuklah haiwan.
Seperti dalam sebuah Hadis Rasulullah SAW dari Riwayat Muslim:
Tatkala seorang lelaki sedang berjalan pada sebuah jalan terasalah olehnya dahaga yang sangat. Lalu ia mendapati sebuah sumur dan bersegeralah ia meneruninya untuk minum.
Ketika keluar, tiba-tiba dia melihat seekot anjing menjulurkan lidah sambil menjilat-jilat debu kerana sangat haus.
Lelaki itu berkata: “Anjing ini sedang kehausan seperti aku tadi.” Lalu turunlah dia kembali ke dalam sumur untuk memenuhi sepatu kulitnya dengan air lalu digigit agar dapat naik kembali.
Kemudian ia meminumkan air itu kepada anjing tersebut. Allah berterima kasih kepadanya lalu mengampuninya.
Para sahabat bertanya: “Wahai Rasulullah, apakah kami akan mendapat pahala kerana binatang-binatang seperti ini?”
Rasulullah saw menjawab: “Pada setiap yang bernyawa (makhluk hidup) ada pahalanya.”
Maka, terbuktilah bahawa perbuatan menyantuni haiwan seperti kucing bukanlah satu amalan kosong, tetapi peluang untuk menuai ganjaran akhirat juga! Malah, ramai yang telah mengaitkan perbuatan mengasihi kucing dengan rezeki yang terbuka luas dan melimpah-limpah.
Foto Kredit: farmandfleet.com
Kucing Sebagai Perhiasan Rumah Tangga
Ternyata banyak manfaat dalam memelihara haiwan peliharaan, lebih-lebih lagi kucing kerana ia juga adalah binatang kesayangan Nabi kita, Muhammad SAW.
Saya terbaca sebuah artikel yang sangat menarik tentang kelebihan bela kucing dari tazkirah.net hasil nukilan Nurul Akmal Ibrahim. Antara pengisian yang saya baru tahu adalah tentang kucing peliharaan Rasulullah.
Dikisahkan bahawa nama kucing Rasulullah saw adalah Mueeza. Sayangnya Rasulullah SAW ini terhadap kucing itu sehingga baginda tidak mengejutkan kucing ini apabila ia tidur di lengan jubahnya. Mueeza juga selalu digendong dan selalu diusapkan di atas peha baginda.
Bukan itu saja, diriwayatkan juga dari Ali bin Hasan dan Anas bahawa baginda pernah membiarkan seekor kucing minum dari bekas wuduk baginda kemudian berwuduk dengan air dari bekas yang sama.
Apabila ditanya tentang itu Rasulullah SAW bersabda:
“Ya Anas, kucing termasuk dalam perhiasan rumah tangga. Ia tidak dikotori sesuatu, malah tidak ada najis.”
Hebatnya! Jadi, kalau anak minta kebenaran nak bela kucing lepas ni, ibu-ibu mesti akan pertimbangkan juga ya?


5 Sebab Anak Anda Patut Tahu 2 Bahasa. Tengok TV Pun Boleh Belajar!

“Ni mesti pengaruh tengok Youtube banyak sangat, cakap bahasa Inggeris bukan main ‘berhabuk’. Hmmm, sebenarnya baguslah, rasanya banyak kelebihan belajar bahasa asing. Aku sendiri pun terkial-kial nak ‘speaking’. Tapi, nanti orang cakap anak aku ni berangan nak jadi Mat Salleh pula.”
Sekarang ni memang biasa kita tengok anak-anak kecil didedahkan dengan bahasa asing kerana dah ada banyak sumber.

Kalau di Malaysia, yang paling popular tentulah bahasa Inggeris selain bahasa Arab atau bahasa Cina. Kita pun mesti ‘excited’ bila tengok keletah anak-anak artis seperti Erra Fazira dan Tomok yang sangat fasih berbahasa Inggeris.
Oleh kerana anak kecil tak kisah apabila mereka didengarkan dengan kartun-kartun yang berbahasa asing, maka kita patut rebut peluang ini agar mereka terbiasa.

Kenapa? Sebenarnya ada banyak sangat kelebihan belajar bahasa asing dan manfaatnya bagi otak mereka tau!

Bilakah Bayi Mula Mengenal Bahasa?
Kajian neurosains mendedahkan bahawa bayi mula mempelajari bunyi-bunyi tertentu dalam sesebuah bahasa ketika mereka berada dalam kandungan lagi!
Tapi, yang paling mudah dikenalpasti tentulah bahasa yang sering dipertuturkan oleh ibunya.
Bukan itu saja, bayi baru lahir berupaya membezakan 800 bunyi-bunyian dan mampu belajar apa sahaja bahasa yang didedahkan kepada mereka. Dalam tempoh 1 tahun pertama, otak mereka akan memproses bahasa yang paling sering didengari agar mudah dipelajari oleh mereka apabila semakin besar nanti!
Foto Kredit: popsugar.com
5 Kelebihan Belajar Bahasa Asing Untuk Anak Kecil
Ini 5 kelebihan belajar bahasa asing untuk anak kecil, tidak kiralah bahasa Inggeris, Bahasa Cina, Bahasa Arab, Korea, atau apa-apa bahasa yang anda selesa.
1. Cepat ‘Tangkap’
Cepat dapat, cepat faham, memang pada usia awal inilah otak mereka ibarat span! Inilah kebolehan semulajadi anak kecil yang bersifat suka meniru gaya melalui persekitaran mereka.
Otak mereka telah direka khas untuk menerima dan mempelajari bahasa asing dengan mudah dan lancar pada 3 tahun pertama dalam hidupnya.
Rugilah kalau tak mula awal kerana kajian yang dilaporkan oleh Frontiers Academy mendapati apabila mencecah usia 8-12 tahun, kebolehan semulajadi ini akan semakin berkurang.
Kalau diberi tengok gajet, cepat betul mereka ‘tangkap’ bahasa Inggeris kan? / Foto Kredit: kitoksvaikas.lt
2. Otak Lebih Kreatif
Terdapat bukti yang menunjukkan bahawa kemahiran bahasa ini juga menjuruskan anak-anak kepada banyak kebolehan lain.
Antaranya:

lebih mahir menyelesaikan masalah
dapat berfikir secara kritis dan kreatif
minda lebih fleksibel
memori lebih baik
dapat belajar ‘multi-tasking’ dengan baik

Foto Kredit: stockproject1.deviantart.com
3. Pencapaian Akademik Yang Lebih Tinggi
Oleh kerana otaknya mampu mempelajari semua kebolehan yang disebutkan di atas, ia menjadi asas yang kukuh untuk memperkembangkan bakat serta keupayaan akademik mereka.
Hasilnya, anak bilingual ini didapati mampu mencpai markah yang tinggi dalam ujian matematik, ujian-ujian lain, dan terutamanya ilmu bahasa!
Foto Kredit: leiturainfantil.com.br
4. Berfikiran Terbuka
Anak-anak yang didedahkan kepada bahasa asing umumnya akan bersikap lebih terbuka.
Ini kerana mereka memahami dan menghargai budaya luar melalui bahasa yang mereka fahami.
Selain itu, mereka juga mempunyai perspektif yang lebih mendalam terhadap sesuatu suku kaum, adat, geografi, dan perkara-perkara lain yang mungkin ‘asing’ dalam budaya kita.
Kelebihan belajar bahasa asing ini dapat membangunkan nilai kemanusiaan yang tinggi selain menjadikan mereka  seorang yang lebih kompetitif.
Foto Kredit: readbrightly.com
5. Mampu Menyumbang Kepada Masyarakat
Siapa sangka, dengan pendedahan awal dan usaha yang berterusan, anak anda mampu menjadi seseorang yang hebat.
Saya tertarik dengan sebuah kisah yang diceritakan dalam artikel di akhbar Utusan Malaysia.
Ia menceritakan bahawa Rasulullah meminta Zaid yang ketika itu berusia 11 tahun untuk belajar bahasa Yahudi.
Lalu, Zaid melaksanakan perintah itu dengan tekun dan mula mempelajari bahasa Yahudi secara bertutur dan juga tulisan.
Kemudian, Zaid berkata: “Tidak berlalu setengah bulan, aku sudah menguasai bahasa ini. Aku lalu menjadi penulis Rasulullah apabila baginda mengirimkan surat kepada mereka.”
Selain Zaid, difahamkan juga bahawa Rasulullah dikelilingi oleh ramai para sahabat yang mampu menguasai pelbagai bahasa asing seperti bahasa Parsi, bahasa Rom, dan bahasa Habsyah (Etiopia). Semua ini menjadi nadi dalam membantu menjalinkan hubungan silaturrahim di samping menyebarkan dakwah Islam ke seluruh dunia.
Hebatnya!
Foto Kredit: vestnikkavkaza.net
Jangan Risau, Mereka Tak Akan Terkeliru
Ada antara kita yang risau sekiranya anak terlalu banyak didedahkan dengan bahasa Inggeris, mereka akan kurang keupayaan untuk berbahasa Malaysia. Tak pasal-pasal, ada yang malu apabila dikecam kerana anak Melayu sendiri ‘pelat’ berbahasa Malaysia.
Bertenang! Ini adalah tanggapan yang salah.
Malah, kajian telah membuktikan bahawa anak yang didedahkan dengan 2 bahasa ini mempunyai kebolehan yang sama dengan anak yang boleh bertutur 1 bahasa dengan fasih. Yang membezakannya adalah keyakinan mereka untuk bertutur dalam bahasa tersebut.
Dengan sedikit masa dan praktis, mereka sebenarnya mampu untuk bercakap dalam kedua-dua bahasa dengan lancar.
Jadi, rugilah kalau beri mereka peluang dan memanfaatkan kelebihan belajar bahasa asing sejak kecil!


5 Sebab Kenapa Ibu Bapa Perlu Bercakap Dengan Bayi Sejak Lahir

“Kalau aku cakap dengan anak aku masa dia baby ni, agak-agak dia faham ke? Bukan dia tahu apa pun kalau aku bercakap dengan dia. Tapi, ada orang kata, kalau nak anak petah bercakap, perlu mula bercakap dengan bayi sejak lahir, kenapa ya?”
Mungkin sesetengah ibu bapa keliru sama ada ingin mula bercakap dengan bayi atau tidak memandangkan bayi baru sahaja lahir ke dunia dan masih belum mengetahui apa-apa.

Mungkin ada juga di antara kita yang terfikir bahawa ibu bapa tidak perlu bercakap dengan bayi kerana ianya kelihatan aneh apabila bayi tidak memberikan sebarang maklumbalas atau sekadar memandang sahaja apabila kita bercakap dengannya.
Tetapi, sejauh manakah kebenaran andaian-andaian tersebut terhadap bayi yang baru lahir ini?

Foto Kredit : allwidewallpapers.com

Otak Bayi Sangat Hebat
Perkembangan otak bayi bergantung kepada rangsangan yang diterima. Ianya tidak berlaku dengan sendiri tanpa bantuan atau rangsangan daripada individu sekeliling dan juga persekitarannya.
Usah sesekali kita memandang rendah terhadap kemampuan bayi kita. Walaupun mereka baru sahaja dilahirkan dan dunia ini sangat baru bagi mereka, namun ketahuilah bahawa otak bayi ibarat span. Allah mencipta otak bayi ini sangat hebat yang mana mereka sangat mudah menangkap dan mengingat setiap perkara yang berlaku di sekeliling mereka. Sel-sel otak yang sedang berhubung dan berkembang pesat setiap hari mampu menyerap apa sahaja yang dilihat dan didengari oleh mereka.
Bercakap dengan bayi sejak lahir bukan sahaja dapat membantu perkembangan otak bayi, malah turut membantu perkembangan emosi, bahasa dan kemahiran komunikasi mereka, sekaligus merapatkan lagi hubungan antara ibu bapa dengan bayi.
Foto Kredit : vaikui.lt
5 Sebab Perlu Bercakap Dengan Bayi Sejak Lahir
Berikut merupakan 5 sebab bagi menjawab persoalan mengapa ibu bapa perlu bercakap dengan bayi sejak lahir.
1. Belajar Perkataan baru
Atas alasan bayi yang masih belum mengetahui apa-apa, kita sebagai ibu bapa seharusnya mula bercakap dengan mereka sejak lahir lagi. Secara tidak langsung, bayi akan mula mempelajari perkataan-perkataan baru untuk digunakan kelak.
Bayangkan sekiranya kita langsung tidak bercakap dengan bayi, daripada mana bayi dapat belajar pelbagai kosa kata tersebut sebelum mereka mula bercakap?
Foto Kredit : wallpaperim.net
2. Belajar Perkara Baru
Bayi akan dapat mempelajari pelbagai perkara baru termasuk hubung kait antara perkataan yang dituturkan oleh ibu bapa dengan perbuatan melalui perbualan seharian tentang apa yang kita lakukan ketika bersama mereka.
Semasa kita melakukan sesuatu seperti menyikat rambut, memakai tudung, memakai stokin dan sebagainya, berbuallah dengan bayi seolah-olah mereka memahami kita. Walaupun mereka sekadar melihat kita, percayalah bahawa bayi sedang belajar dan memproses maklumat tersebut dalam mindanya. Apabila sudah tiba masanya, mereka akan mula mengeluarkan semula perkataan-perkataan tersebut ketika berkomunikasi dengan kita.
Foto Kredit : flashwallpapers.com
3. Belajar Tentang Emosi
Mungkin pada awalnya anak sekecil ini agak sukar untuk memahami perihal emosi melalui intonasi percakapan kita. Teruskan berusaha untuk mempelbagaikan intonasi ketika bercakap dengan bayi selari dengan keadaan ketika itu.
Bayi akan belajar tentang emosi dengan cara membezakan intonasi gembira, sedih, mengujakan, tenang dan sebagainya melalui percakapan kita setiap hari. Lama kelamaan, dengan izin Allah, bayi akan mula memahami dan dapat membezakan emosi serta intonasi perbualan kita dengan mereka.
Foto Kredit : talkwithmybaby.com
4. Cepat Memahami Sesuatu
Bayi akan cepat memahami sesuatu perkara yang kita ucapkan apabila kita berulang kali mengulangi sesuatu perkataan atau ayat kepada mereka.
Jangan pernah berasa jemu dan bosan untuk mengulangi perbualan kita bersama bayi kerana dengan pengulangan, ianya akan mengukuhkan lagi ingatan dan pemahaman bayi terhadap perkara tersebut.
Foto Kredit : doutissima.com.br
5. Cepat Bercakap
Semua ibu bapa bukan sahaja mengimpikan anak yang cepat bercakap malah petah dalam berkata-kata. Sehubungan itu, jadikan aktiviti berbual dengan bayi sebagai rutin harian yang menyeronokkan agar anak kecil ini dapat belajar bertutur dengan gembira, seterusnya merealisasikan impian kita sebagai ibu bapa untuk melihat anak cepat bercakap.
Foto Kredit : enca.com
Mari Berbual Dengan Bayi!
Melihat betapa pentingnya untuk ibu bapa bercakap dengan bayi sejak lahir, ayuh mulakan berbual dengan bayi kita! Usah ragu dengan kemampuan mereka. Ajarkan mereka perkataan yang baik dalam perbualan seharian serta ketika kita melakukan aktiviti bermain dan menyanyi bersama mereka.
Nantikan perkataan pertama mereka. Kita pasti berasa sangat teruja dan gembira kerana mulai saat itu, kita tahu bahawa anak kita akan mula berkomunikasi serta memberikan maklumbalas terhadap percakapan kita dengan mereka.
Walau bagaimanapun, setiap anak mempunyai tahap perkembangan yang berbeza. Sekiranya kita dapati anak kecil masih belum boleh bercakap selari dengan usianya, segera dapatkan nasihat daripada pakar agar kita tidak terlewat untuk mengatasi masalah anak lambat bercakap (speech delay).


Ini 5 Kelebihan Bawa Keluarga Pergi Bercuti- Dato’ Dr. Fadzilah Kamsah

Keseronokan pergi melancong memang tak dapat dinafikan dan ianya lebih indah apabila dapat bersama keluarga. Kelebihan bercuti bersama keluarga peroleh banyak manfaatnya, sebagaimana dikongsikan oleh Dato’ Dr. Haji Mohd. Fadzilah Kamsah di laman Instagram beliau.
Selagi wujudnya keluarga, ciptalah saat bahagia bersama kerana itulah harta yang akan dikumpul dan diingati sewaktu hari tua. Jom lihat 5 kelebihan bercuti bersama keluarga.

Baca juga: Tanggungjawab Urus Anak Tiada Kompromi, Suami Kena Buat Sama, Jangan Berat Sebelah!
JOM PERGI BERCUTI BERSAMA KELUARGA!
Gambar: Instagram Dato’ Dr. Haji Mohd. Fadzilah Kamsah

Seronoknya dapat buat anak-anak kita gembira hujung minggu! Bawalah mereka bercuti. Jauh atau dekat itu persoalan nombor 2. Tetapi paling penting adalah momen yang tercipta.

Anak-anak cucu Tok Abah,
Hujung minggu adalah momen bahagia dalam keluarga. Lupakan sejenak hal kerja dan masalah semasa. Nikmati dan hargai masa emas begini. Kerana sedar tak sedar, mereka nanti menginjak dewasa dengan sangat cepat.
Cipta momen bersama, kerana itulah harta yang akan kita kumpul sewaktu hari tua. Cipta keluarga bahagia.
KELEBIHAN BERCUTI BERSAMA KELUARGA, INI 5 MANFAATNYA
Ini adalah 5 kelebihan dapat bawa keluarga bercuti:

1. ANAK-ANAK BERASA TERUJA APABILA DILIBATKAN DALAM PROSES PERANCANGAN
Waktu proses cadangan dan persiapan, libatkan anak bersama-sama. Dengarkan apa yang mereka nak terokai dan pertimbangkan mengikut bajet keluarga.
Bagi sesetengah keluarga, proses merancang ini lebih seronok dan bermakna. Anak-anak akan jadi teruja dan tertanya-tanya.
2. KELUARGA RASA BAHAGIA & BERSYUKUR APABILA MELIHAT KEINDAHAN ALAM
Melihat pemandangan dan menghayati keindahan yang luar dari kebiasaan, akan mencetuskan lebih banyak kebahagiaan buat keluarga. Kita akan mensyukuri nikmat dan mengagumi betapa luasnya dunia yang Allah bentangkan buat kita.
Di situ anak-anak belajar erti bersyukur.
3. ANAK-ANAK PEROLEH PENGALAMAN & BELAJAR SEJARAH TEMPAT DILAWATI
Masa ini juga anak-anak belajar melalui pengalaman. Makanan, budaya, bahasa, pakaian dan sejarah akan buat mereka terbuka fikiran dan banyak menggarap pengetahuan berbeza.
Pengalaman ini merangsang pelbagai deria dan membolehkan anak-anak memperoleh pengetahuan dengan cara yang lebih bermakna.
Gambar hiasan: Pinterest.
4. KARAKTER ANAK-ANAK LEBIH DIKENALI & DIFAHAMI IBU BAPA
Waktu ini juga ibu bapa akan lebih mengenali dan memahami karakter pada anak. Anak juga dapat mengeratkan lagi hubungan dengan mak ayah secara langsung.
Hubungan keluarga bertambah erat dan kasih sayang terjalin mekar.
5. TUBUH BADAN DAPAT DICAS SEMULA & LEBIH BERTENAGA
Bersantai dan recharged! Inilah hadiah utama buat minda, jiwa dan minda kita yang berjalan. Tenaga kita berganda dan dapat relaks betul-betul.
Maka selepas balik bercuti, anak-anak jadi lebih bersemangat dan bermotivasi untuk belajar. Mak ayah pun dapat bekerja dan produktif sepanjang kerja. Seronok sangat tu!
Sumber: Instagram Dato’ Dr. Haji Mohd. Fadzilah Kamsah


Rupanya Bermain ‘Cak!’ Boleh Buat Bayi Anda Bijak. Ini 5 Kelebihannya

Semua ibu bapa pasti suka bermain “cak!” dengan bayi. Permainan ini juga sangat berkesan untuk membuatkan si kecil tertawa menampakkan gusinya.
Permainan ini juga sangat simple, tanpa perlu bantuan mainan atau alat yang mahal-mahal. Cukup hanya kita dan bayi. Sungguhpun demikian, ia sebenarnya memberi kesan baik yang sangat berguna bagi perkembangan bayi.

5 Kelebihan Bermain ‘Cak!’ Dengan Bayi
1. Melatih Komunikasi Terawal
Senyuman dan ketawa adalah salah satu cara terawal manusia berhubung sesama sendiri. Ia bagaikan sebuah bahasa tanpa sempadan tidak mengira usia dan bangsa seseorang.
Tiada apa yang lebih menenangkan selain melihat senyuman si kecil, apatah lagi apabila mereka sudah mula bersuara dan ketawa. Memang riuhlah rumah dengan ketawanya yang comel!

Senyuman juga adalah tanda bayi dapat merespon terhadap persekitaran selain menjadi cara si kecil menunjukkan bahawa dia senang dengan kehadiran kita. Dengan senyumanlah juga hubungan boleh menjadi lebih erat.

Foto Kredit: hee.nhs.uk
2. Meningkatkan Kemahiran Sosial
Kemahiran sosial bayi merupakan asas utama baginya dalam membentuk corak komunikasi yang positif. Selain berbual dan bernyanyi untuknya, bermain “cak” juga adalah medium untuk bayi belajar untuk mewujudkan hubungan sosial dengan orang lain.
Bermain “cak” dengan bayi memerlukan tumpuan sepenuhnya terutama sekali ‘eye contact’. Mungkin pada awal kelahiran, bayi menunjukkan kurang respon dan lebih mudah terkejut. Lama-kelamaan, dia mula belajar untuk mengagak apa yang berlaku.
Dengan sentiasa meluangkan masa dengannya, kemahiran komunikasinya juga akan berkembang dengan baik. Bayi juga lebih bijak dalam mentafsir dan meniru emosi yang ditunjukkan oleh orang sekeliling.
Foto Kredit: growingyourbaby.com
3. Mengajar Bayi Mengenal Diri & Persekitaran
Menurut pakar psikologi, bayi sering menganggap dirinya dan ibu sebagai seorang individu yang sama. Semakin kita kerap bermain “cak” disertai dengan senyuman dan sentuhan, dia semakin lama mengerti bahawa dia dan ibunya adalah dua orang yang berbeza.
Hal ini dapat disedari apabila bayi menyentuh ibunya, dan ibunya pula memberi tindakbalas selanjutnya; contohnya ketika bayi mula menyentuh bahagian mata atau menarik rambut ibu.
Bayi juga mula bijak membuat perbandingan antara dirinya dengan orang lain dan mula untuk mengingat persekitaran serta orang di sekelilingnya. Dengan kesedaran ini, dia lebih giat untuk meneroka persekitaran dan menjadi lebih lincah lagi sebaik dia sudah boleh bergerak ke sana ke mari.
Foto Kredit: 123rf.com
4. Merangsang Deria Bayi
Permainan mudah juga memberi kesan positif pada perkembangan derianya; lebih-lebih lagi jika ramai yang meluangkan masa dengannya. Walaupun bayi baru lahir dilihat kurang merespon, sebenarnya mereka amat mudah diajak bermain “cak”. Hanya dengan hanya menggunakan tapak tangan dan ekspresi muka yang lucu, keseluruhan deria mereka dapat dirangsang.
Dengan rangsangan bunyi atau visual, rangsangan bayi boleh menjadi lebih tajam dan peka. Bila bayi semakin besar, anda boleh mempelbagaikan cara bermain permainan ini dengan mereka supaya lebih mencabar, contohnya bermain sembunyi-sembunyi.
Foto Kredit: dailymail.co.uk
5. Meningkatkan Kecerdasan Memori
Bayi yang baru lahir sering menganggap jika kita hilang dari pandangan, sentuhan, atau pendengarannya bermakna kita tiada dengannya. Sebab itulah bayi mudah menangis apabila ibu hilang daripada pandangan. Permainan sebegini mampu membantu mereka memahami konsep kehadiran seseorang atau objek.
Ini bermakna kebolehannya untuk menyimpan memori dan corak pemikirannya semakin berkembang. Semakin kita rajin bermain “cak” dengannya, mereka mampu memahami dan mengingat bahawa ibu masih ada dengan mereka. Oleh sebab itu, bayi yang baru lahir elok diperkenalkan dengan permainan sebegini.
Foto Kredit: parents.com
Ia Mewujudkan Bonding Luarbiasa Dengan Bayi!
Walaupun permainan ini nampak remeh, pakar psikologi dapat menghuraikan begitu banyak kebaikan di sebaliknya. Tanpa kita sedari, di sebalik permainan ini tersingkap elemen penting bagi penciptaan hubungan sesama manusia iaitu ‘eye contact’ dan perhatian dua hala yang dapat mewujudkan hubungan yang luar biasa.
Dengan meluangkan masa dengannya, bayi bukan sahaja dapat melatih rangsangan minda serta kemahiran sosial, malah dapat memupuk kasih sayang dan rasa prihatin.


Geng Bermain, Geng Bergaduh. Ini 5 Kelebihan Membesar Dengan Sepupu Buat Anak Kita

“Mama, nanti Afiq dan Eli ada kat rumah Tok Mak tak? Iffa nak jumpa diorang. Dah lama tak main dengan diorang. Boringlah kalau diorang tak ada…”
Musim-musim cuti begini mesti ramai yang balik kampung bawa anak-anak kan? Mereka pun apa lagi, seronoklah kalau dapat jumpa sepupu masing-masing. Dapat pula yang memang sekepala, memang riuh-rendah satu rumah dari siang sampailah ke malam.

Teringat macam masa kita zaman kecil dulu, kita pun selalu main dengan sepupu. Sebenarnya ada banyak kelebihan anak-anak kita bergaul dengan sepupu. Mereka ni nak kata kawan bukan kawan. Nak kata adik-beradik pun bukan juga.
Inilah specialnya sepupu yang kita nak cerita.

5 Kelebihan Membesar Dengan Sepupu Buat Anak Kita
1. BFF Pertama Anak Kita
Memang seronok bila anak-anak ada teman sebaya untuk bermain bersama. Adik-beradik tu memanglah ada, tapi biasanya aura bila dengan sepupu ni lain sikit. Yalah, biasanya kalau adik-beradik ni kan tak sama umur, lagipun ada yang berbeza jantina. Jadi tak dapatlah nak main permainan kegemaran masing-masing.

Lagipun anak-anak biasanya terlebih excited bila nak jumpa sepupu, maklumlah bukan selalu dapat balik kampung. Bila berjumpa tu, tak payah permainan pun seronok. Ada saja idea nak buat itu ini, macam kita di kampung dulu!
Foto Kredit: hiveminer.com
2. Geng Bermain, Geng Bergaduh
Bila asyik bersama tu, tak sahlah kalau tak bergaduh kan? Tadi bukan main baik, tengok-tengok seorang dah menangis. Biasalah tu, budak-budak. Kadang-kadang salah faham, merajuk, tapi lepas tu cepat je dah berbaik semula.
Sebenarnya keadaan ini banyak mengajar anak kita kemahiran bersosial dan menguruskan emosi. Walaupun kita terasa ingin melindungi anak kita setiap masa, tapi ada sesetengah masa kita perlu biarkan mereka mengawalnya sendiri. Barulah mereka lebih matang dan mampu berdikari, terutamanya bila di sekolah nanti.

3. Banyak Idea Kreatif
Bila dengan sepupu, anak-anak kita mungkin akan belajar banyak perkara baru. Mereka belajar cipta permainan baru, belajar perkataan baru, cuba benda baru dan macam-macam lagilah.
Bila masing-masing bercakap, keluarlah segala pendapat yang kreatif dan cerita yang tak pernah mereka dengar. Kita pun nak tergelak dengan telatah mereka.
Foto Kredit: xtra.com.my
4. Terikut-ikut Tabiat Yang Baik
Oleh kerana masing-masing dari keluarga yang berbeza latar belakang, biasanya tentu ada tabiat baik yang diterapkan dalam setiap keluarga. Kalau mereka ikut tabiat yang baik, contohnya baca doa sebelum makan, kongsi permainan sama-sama, tutup TV bila dah Maghrib, confirm sejuk hati Mak Ayah.
Kalau nampak sepupu buat perangai tak elok, mereka pula akan tegur dan betulkan. Ini pun bagus sebab mereka belajar untuk sambil mengingatkan.

5. Teman Berkongsi
Selain adik-beradik, dengan sepupulah anak-anak kita akan belajar untuk berkongsi mainan mereka. Bila mereka dah semakin besar pula, mungkin mereka akan berkongsi cerita yang lebih serius.
Sepupulah tempat mereka berkongsi masalah dan rahsia yang susah nak diceritakan pada Mak Ayah. Stres pasal exam, masalah dekat rumah, atau di asrama. Kuranglah sikit rasa terbeban di dada.
Foto Kredit: flickr.com
Enjoynya Zaman Kanak-kanak Bila Membesar Dengan Sepupu!
Teringat macam zaman kita masa kecil dulu, memang seronok bila membesar dengan sepupu. Semuanya terasa lebih meriah, lebih-lebih lagi masa Hari Raya atau cuti sekolah. Banyak memori yang sukar dilupakan dan membentuk sebahagian daripada diri kita hari ini.
Semoga anak-anak kita pun dapat enjoy zaman kanak-kanak mereka dan pada masa yang sama, dapat juga belajar banyak perkara. Biarlah riuh sekejap, bukannya selalu dapat jumpa kan?


Puasa Bukan Nak Rehatkan Perut Sahaja, Tapi Menjaga 2 Organ Badan Yang Lain Juga!

Mungkin segelintir orang beranggapan, sekiranya berpuasa akan terkena gastrik. Hal ini kerana, perlu menahan diri dari makan dan minum sebelum masuknya waktu berbuka. Namun sebenarnya menurut Doktor Erna Nadia, anda tidak akan terkena gastrik sekiranya bersahur dan berbuka dengan betul kerana kelebihan berpuasa itu ada banyak kepada organ badan.
Mari ikuti perincian lanjut mengenai kelebihan puasa kepada organ badan manusia di bawah.

Baca juga: Tips Minum Air Ketika Bulan Ramadan & Cara Cukupkan 8 Gelas Sehari Lepas Waktu Berbuka!
INI SEBAB KENAPA PUASA ITU BAGUS DIAMALKAN

Kenapa puasa bagus? Sebab semasa bulan puasa, kita dapat merehatkan beberapa organ badan kita. Contohnya, ada seperti di bawah.

KELEBIHAN BERPUASA KEPADA ORGAN BADAN
1. PERUT

Penghasilan asid akan berkurangan. Ini bagus untuk perut. Ada yang kata kalau puasa nanti gastrik. Ini salah jika anda bersahur dan berbuka dengan betul.
Kajian menunjukkan salah satu kaedah yang baik untuk orang yang ada gastritis adalah dengan berpuasa. Orang yang ada gastrik eloknya makan dengan kerap dalam kuantiti yang sedikit.
 Jika tak makan langsung atau tak jaga waktu makan, gastrik akan semakin teruk. Tapi jika jaga waktu makan dengan baik dan tidak makan dengan kuantiti banyak dalam sekali makan, ianya sangat bagus pada perut.
Kerana asid akan dihasilkan apabila ada sahaja makanan atau minuman yang masuk ke dalam perut. Terlebih makan hanya menghasilkan lebih asid dan menyebabkan ketidakhadaman.
Jadi, bersahur, berbuka dan moreh dengan berpada pada, elakkan yang pedas atau terlalu berempah, kurangkan yang masam masam.
2. PANKREAS

Semasa kita berpuasa, pankreas akan menghasilkan insulin secara perlahan kerana kita tak makan. Secara tidak langsung akan ‘memaksa’ hati dan otot badan untuk mengeluarkan gula bagi mengekalkan tenaga pada kita sepanjang hari.
3. HATI

Hati akan membantu untuk menghasilkan gula yang disimpannya apabila gula dari dalam darah sudah kehabisan. Ini secara tak langsung boleh menyebabkan lemak yang tersimpan dibakar untuk memberikan tenaga kepada kita.
Semasa kita berpuasa, akan berlaku proses yang dinamakan sebagai gluconeogenesis. Masa inilah kalori akan terbakar dengan lebih banyak.
Jika tiada sumber karbohidrat yang masuk (sebab kita puasa), badan akan menggunakan gula dari hati dan otot badan untuk memastikan badan ada tenaga.
AMALAN PUASA BANTU ORGAN PENGHADAMAN DIREHATKAN
Sebab itu, puasa adalah kaedah terbaik untuk mereka yang nak menurunkan berat badan, nak ajar diri untuk kawal nafsu makan atau nafsu merokok atau apa sajalah nafsu, mengawal gula dalam darah, membantu merehatkan perut dan pankreas.
Tapi, perlu buat dengan kaedah yang betul.
Sebab itu saya suka bulan Ramadan. Sebab sebulan inilah pun kita boleh rehatkan organ penghadaman kita dengan baik. Kecuali bagi mereka yang ada penyakit, berbincanglah dengan doktor yang merawat anda ya.
Islam itu indah. Allah tahu apa yang terbaik untuk kita. Sebab itu melambatkan sahur dan awal berbuka adalah sunnah. Makan dan minum dengan berpada.
Bahaya kalau masa berbuka, kita pulun makan macam esok lusa dah tak ada. Perut tengah dalam keadaan rehat, tiba tiba kita sumbat dengan pelbagai makanan dan minuman berat berat, jadi tak hadam betul.
Kebanyakan penyakit yang tidak berjangkit disebabkan oleh cara makan dan minum kita, cara hidup yang tidak aktif dan tidur yang tidak berkualiti. Prevention is always better than cure.
Dr. Erna Nadia, harapnya amalan semasa puasa kita bolehlah dikekalkan sampai bila-bila.

Sumber: Facebook Erna Nadia


Jangan ‘Pening’ Bila Si Kecil Pilih Baju Sendiri. Ini 5 Kelebihannya Buat Mereka

“Mama, Alia tak nak pakai baju ni… Nak baju purple tu…”
Bila anak dah masuk umur 3-4 tahun, mesti ramai yang dah mula nak mix and match dan pilih baju mereka sendiri. Sebagai ibu bapa, kadang-kadang kita tak kisahlah kalau tak pergi mana-mana. Tapi kadang-kadang pening kepala tengok padanan anak-anak yang ‘tak berapa nak padan’ pada pandangan kita orang dewasa.

Sebenarnya, ada banyak kelebihan kalau sekali-sekala kita beri peluang pada anak untuk menyuai padan pakaian mereka sendiri.
5 Kelebihan Memilih Pakaian Sendiri Buat Si Kecil
Berikut adalah antara kelebihan memberi si kecil membuat pilihan sendiri dalam berfesyen.

1. Membantu Mengekspresikan Pendapat Dengan Konfiden
Bagi kita, soal memilih pakaian mungkin hal yang kecil. Tapi, ia adalah sebuah peluang yang besar buat anak-anak ini untuk membuat pilihan sendiri dan mengekspresikan gaya masing-masing. Malah, ia mungkin satu-satunya peluang bagi mereka menentukan sesuatu buat diri mereka.

Jika pilihan mereka berlainan daripada kita, apa salahnya. Biar mereka cuba dan berasa konfiden dengan pilihan sendiri.
Foto Kredit: chd.org
2. Melatih Si Kecil Berasa Selesa Dengan Diri Sendiri
Mungkin sukar untuk kita menjelaskan pada seorang anak kecil supaya menjadi diri sendiri. Namun, dengan memberi peluang untuk mereka memilih apa yang patut dipakai, anda telahpun menggalakkan mereka untuk berasa selesa dengan diri sendiri.
Kalau mereka nak pakai baju Princess, Didi, atau Batman sepanjang hari, berilah mereka peluang berbuat demikian. Fasa ini biasanya sementara saja. Lagipun, bila dah besar nanti biasanya tak ada lagi peluang begini, bukan?
Foto Kredit: coolprogeny.com
3. Tak Membazir
Ada sesetengah pakaian yang kita beli memang cantik. Tapi kebanyakan masa ia tersimpan saja dalam almari. Mungkin anak tak selesa, tak minat dengan stailnya, atau rasa tak kena dengan gaya mereka.
Kalau sekali-sekala kita biarkan anak memilih pakaian yang mereka suka, dah tentu mereka akan memakainya dengan kerap. Sampai ada yang nak pakai hari-hari. Bila basuh, tak sempat lipat dan terus nak pakai lagi. Berbaloilah kan?
Foto Kredit: kukuriku.ru
4. Ia Menyeronokkan!
Berpakaian patut menjadi sebuah rutin yang seronok setiap hari. Dengan pelbagai fesyen masa kini, tidak salah kita biarkan anak bergaya asalkan kena dengan nilai kesopanan dan bajet kita.
Apabila kita memerhatikan cara mereka berpakaian hari demi hari, kita akan mendapati mereka mempunyai personaliti yang tersendiri. Bahkan, kita seolah-olah mengenali mereka daripada satu sudut yang lain!

5. Mereka Sedang Mencipta Memori Yang Indah
Anak-anak kecil biasanya memang berani berfesyen. Yalah, mereka masih belum faham apa-apa tentang kecaman orang sekeliling. Jiwa mereka masih suci dan tidak memikirkan tentang pendapat orang lain terhadap mereka.
Walaupun fesyen mereka nampak ala datin-datin, atau terlalu over walaupun setakat nak pergi ke kedai runcit, biarkan. Mungkin mereka juga mahu mencipta memori indah yang bakal diingati selamanya. Mama dan Papa, keluarkan kamera dan ambillah gambar mereka untuk diabadikan sebagai kenangan.
Foto Kredit: vb.shbab5.com
Mama & Papa Boleh Bantu Anak Buat Pilihan
Yang penting, fokuskan pada keselesaan anak semasa membeli pakaian. Tidak perlu terlalu tegas dalam hal menutup aurat, dan janganlah pula asyik membiasakan mereka dengan pakaian seksi.
Jika pilihan anak nampak keterlaluan, hadkan pilihan anak kepada 3-4 helai baju yang anda pilih terlebih dahulu. Dengan cara ini, anak anda tetap akan berasa gembira kerana diberi peluang untuk memilih.
Apa yang mereka lihat juga memainkan peranan dalam pemilihan pakaian mereka, oleh itu pastikan ibu bapa sentiasa alert dalam mendedahkan anak-anak kepada bahan tontonan dan media yang sesuai.


Ini Amalan Sunat Yang Boleh Dilakukan Di Bulan Syaaban, Rugi Kalau Terlepas

Sebelum menyambut bulan Ramadan, umat Islam ‘bertemu’ dahulu dengan bulan Syaaban di mana bulan yang penuh kemuliaan. Pada bulan ini, rata-rata kita akan mengejar kebaikan dan melakukan amalan sunat kerana bulan ini mempunyai kelebihan yang tersendiri berbanding bulan-bulan lain.
Buat anda yang tak tahu apa kelebihan bulan Syaaban dan amalan sunat yang boleh dilakukan, kami kongsikan penerangan lanjut agar pembaca turut mendapat kebaikan dan ganjaran pahala dalam bulan ini.

Baca juga: Boleh Ke Cas Telefon Dalam Masjid? Ini Jawapan Mufti Wilayah Persekutuan
KELEBIHAN BULAN SYAABAN & AMALAN SUNAT YANG BOLEH DILAKUKAN

1. PUASA SUNAT ISNIN KHAMIS

Selain merupakan sunnah Nabi Muhammad SAW berkenaan puasa Isnin Khamis, terdapat kelebihan lain iaitu kedua-dua hari tersebut berlakunya pembentangan amalan di hadapan Allah SWT. Allahu Akbar.
Daripada Abu Hurairah r.a., bahawa Nabi SAW bersabda:
تُعْرَضُ الأَعْمَالُ يَوْمَ الِاثْنَيْنِ وَالخَمِيسِ، فَأُحِبُّ أَنْ يُعْرَضَ عَمَلِي وَأَنَا صَائِمٌ
Maksudnya: “Amalan dibentangkan pada hari Isnin dan Khamis, maka aku lebih suka amalanku dibentangkan ketika aku sedang berpuasa.” (HR Tirmizi, hadis hasan gharib)
NIAT PUASA ISNIN KHAMIS
نَوَيْتُ صَوْمَ يَوْمَ الْإِثْنَيْنِ / الْخَمِيسِ سُنَّةً لِلَّهِ تَعَالَى
Maksudnya: “Sahaja aku puasa sunat hari Isnin / Khamis kerana Allah Taala.”
2. PUASA SUNAT HARI PUTIH (AYYAMUL BIDH)

Disunatkan juga untuk beramal dengan puasa hari putih yang dikenali sebagai puasa ayyamul bidh iaitu puasa pada hari ke-13, 14 dan 15 di pertengahan setiap bulan Islam (Hijriyyah).
Pahala sunnah ini seumpama berpuasa sepanjang tahun. SubhanAllah, sungguh besar gandaan pahala yang Allah kurniakan buat umat Nabi Muhammad SAW.
Berdasarkan hadis, daripada Ibnu Milhan al-Qaisi daripada ayahnya, dia berkata:
كَانَ رَسُولُ اللَّهِ صَلَّى اللهُ عَلَيْهِ وَسَلَّمَ يَأْمُرُنَا أَنْ نَصُومَ الْبِيضَ: ثَلاَثَ عَشْرَةَ، وَأَرْبَعَ عَشْرَةَ، وَخَمْسَ عَشْرَةَ. وَقَالَ: هُنَّ كَهَيْئَةِ الدَّهْرِ
Maksudnya: “Rasulullah SAW memerintahkan kami agar berpuasa pada hari bidh iaitu pada 13, 14 dan 15. Baginda berkata: hari-hari tersebut umpama setahun.” (HR Abu Daud, hadis sahih)
NIAT PUASA HARI PUTIH (AYYAMUL BIDH)
نَوَيْتُ صَوْمَ اَيَّامَ الْبَيْضِ سُنَّةً لِلَّهِ تَعَالَى
Maksudnya: “Sahaja aku puasa sunat hari putih kerana Allah Taala.”
3. PUASA NABI DAUD A.S.
Kaedah puasa Nabi Daud a.s. dilakukan secara selang-seli iaitu sehari berpuasa dan sehari tidak berpuasa. Ia merupakan puasa yang terbaik dan dicintai Allah SWT.
Abdullah bin Amar r.a. berkata, Rasulullah SAW berkata kepadaku:
أَحَبُّ الصِّيَامِ إِلَى اللهِ صِيَامُ دَاوُدَ كَانَ يَصُومُ يَوْمًا وَيُفْطِرُ يَوْمًا وَأَحَبُّ الصَّلَاةِ إِلَى اللهِ صَلَاةُ دَاوُدَ كَانَ يَنَامُ نِصْفَ اللَّيْلِ وَيَقُومُ ثُلُثَهُ وَيَنَامُ سُدُسَهُ
Maksudnya: “Puasa yang paling disukai oleh Allah SWT ialah puasa Nabi Daud. Baginda berpuasa sehari dan tidak berpuasa sehari. Dan solat yang paling disukai oleh Allah SWT ialah solat Nabi Saud. Baginda tidur pada pertengahan malam, ibadah pada satu pertiga malam dan tidur pada satu perenam malam yang berbaki.” (HR Bukhari, hadis sahih)
NIAT PUASA NABI DAUD A.S.
نَوَيْتُ صَوْمَ دَاوُدَ سُنَّةً لِلَّهِ تَعَالَى
Maksudnya: “Sahaja aku puasa sunat Daud kerana Allah Taala.”
Walau bagaimanapun, apabila kita melakukan puasa Nabi Daud a.s., akan timbul persoalan berkenaan untuk amalkan puasa sunat yang lain seperti Isnin Khamis, hari Putih, Asyura dan Arafah.

Secara mudahnya, dapat difahami bahawa Isnin puasa, Selasa tidak puasa, Rabu puasa, Khamis tidak puasa, Jumaat puasa, Sabtu tidak puasa, Ahad puasa, Isnin tidak puasa dan seterusnya.
Sheikh al-Islam Zakariyya al-Ansari menjelaskan berkenaan puasa Nabi Daud a.s. bahawa:
“Jika hari yang tidak berpuasa (puasa Nabi Daud a.s.), kemudian jatuhnya pada hari itu, disunnahkan untuk berpuasa seperti hari Arafah dan Asyura, yang utama ialah melakukan juga puasa pada hari tersebut. Ia tidaklah menghalang kelebihan berpuasa cara Nabi Daud a.s.”
Sehubungan dengan itu, kita boleh menggabungkan puasa-puasa sunat seperti yang dicadangkan berikut:

Isnin – 6 Sya’ban , 27 Feb – puasa sunat Isnin & nabi Daud
Rabu – 8 Sya’ban, 1 Mac – puasa nabi Daud
Khamis – 9 Sya’ban, 2 Mac – puasa sunat Khamis
Jumaat – 10 Sya’ban, 3 Mac – puasa nabi daud
Ahad – 12 Sya’ban, 5 Mac – puasa nabi Daud
Isnin – 13 Sya’ban, 6 Mac – puasa sunat Isnin & hari putih
Selasa – 14 Sya’ban, 7 Mac – puasa hari putih & nabi Daud
Rabu – 15 Sya’ban, 8 Mac – puasa hari putih
Khamis – 16 Sya’ban, 9 Mac – puasa hari Khamis & nabi Daud
Sabtu – 18 Sya’ban , 11 Mac – Puasa nabi Daud
Isnin – 20 Sya’ban, 13 Mac – Puasa sunat Isnin & nabi Daud
Rabu – 22 Sya’ban, 15 Mac – Puasa nabi Daud
Khamis – 23 Sya’ban, 16 Mac – Puasa sunat Khamis
Jumaat – 24 Sya’ban, 17 Mac – Puasa nabi Daud
Ahad – 26 Sya’ban, 19 Mac – Puasa nabi Daud
Isnin – 27 Sya’ban, 20 Mac, Puasa sunat Isnin

Sesungguhnya ini adalah kesempatan emas buat kita untuk menyucikan dan perbaiki diri sebelum menyambut bulan Ramadan. Mudah-mudahan kita tergolong dalam kalangan yang dijanjikan syurga ar-Rayyan iaitu khusus untuk orang yang melazimi ibadah puasa. InsyaAllah.
Sumber: Facebook Ustazah Asma’ Harun


“Rasa sayang pula nak botakkan rambut Hannah masa majlis aqiqah dan cukur jambul nanti. Tapi, Mak kata ianya sunnah. Jadi, mestilah ada kelebihan mencukur rambut bayi dari segi kesihatan juga agaknya ya?”
Dalam kebanyakan kes, terutamanya di Malaysia, seorang bayi akan dicukurkan kepalanya atas dasar kepercayaan dan agama. Di negara Asia, ramai yang mengamalkannya sebagai salah satu adat turun-temurun.

Adapun acara cukur jambul ini membawa maksud tersendiri dari segi agama masing-masing, terdapat juga kelebihan mencukur rambut bayi jika dilihat dari sudut kesihatan.
Foto Kredit: islam.about.com

Cukur Jambul Atau Cukur Rambut?
Dalam Islam, ia afdal dilakukan pada hari ke-7 selepas bayi dilahirkan dan biasanya dilakukan disertakan dengan kenduri aqiqah. Hukum mencukur rambut hingga botak ini adalah sunat. Rambut yang dicukur tadi akan ditimbang dengan emas atau perak untuk disedekahkan kepada fakir miskin.

Ini selari dengan sebuah hadis di mana Rasulullah s.a.w. bersabda: Tiap-tiap anak itu tergadai dengan akikahnya yang disembelih untuk dia ketika hari ketujuh dan dicukur, lalu diberi nama. (Riwayat Ahmad dan disahkan oleh Tirmidzi)
Sungguhpun begitu, Datuk Abu Hassan Din al-Hafiz menyifatkan bahawa amalan cukur jambul tidak dikira sunnah jika rambut bayi itu hanya digunting sedikit dan tidak dicukur sepenuhnya selepas majlis itu. Menyokong kenyataan itu, Ustaz Azhar Idrus juga menekankan bahawa tiada pahala diperoleh daripada hanya menggunting sedikit rambut bayi yang baru lahir.
Foto Kredit: 123rf.com
5 Kelebihan Mencukur Rambut Bayi Dari Segi Kesihatan
Berikut adalah 5 kelebihan mencukur rambut bayi dari sudut kesihatan yang mungkin anda belum tahu.
1. Membersihkan Kulit Kepala Bayi
Sewaktu bayi dilahirkan, bayi melalui jalan lahir / rahim yang turut membawa kotoran dan lemak ibu. Secara tidak langsung, sisa ini tertempel pada kulit kepala bayi.
Dari pandangan kasar, mungkin kita tidak dapat melihat dengan teliti apa yang terlekat pada kulit kepala bayi. Maka, sisa ini dapat dibersihkan secara lebih menyeluruh apabila rambutnya dicukur hingga botak.
Foto Kredit: simplybirthnh.com
2. Mudah Mengesan Masalah Kulit Kepala
Selain itu, kulit bayi yang sensitif juga mungkin menyebabkan bayi berpeluh, menggaru, dan seterusnya menimbulkan iritasi, luka, bisul dan sebagainya.
Jika ia tertutup di bawah rambut bayi yang tebal, barangkali ianya sudah menjadi lebih teruk apabila kita mengesannya.
Foto Kredit: bellybelly.com.au
3. Menjadikan Bayi Lebih Selesa
Satu lagi kelebihan mencukur rambut bayi adalah supaya mereka berasa lebih selesa. Memandangkan cuaca panas dan lembap di negara ini, kebanyakan bayi memang cenderung untuk berpeluh dengan banyak.
Bayi yang masih kecil dan belum pandai meniarap akan selalu berbaring dan tidur, lalu menyebabkan mereka berpeluh terutamanya pada bahagian kepala.
Mereka juga tidak terganggu visualnya dengan rambut yang panjang hingga memasuki mata.
Foto Kredit: behance.net
4. Mengelakkan ‘Cradle Cap’
Sesetengah bayi mengalami masalah kerak kepala (cradle cap) yang ditandai dengan kerak kepala berwarna kekuningan dan agak berminyak.
Apabila rambut dicukur, lebih mudah ibu bapa memantau keadaan kesihatan pada kepala anak. Walaubagaimanapun, pastikan anda mendapatkan nasihat doktor sekiranya kulit anak bersifat terlalu sensitif dan dikhuatiri menyebabkan luka kepala apabila dicukur.
Foto Kredit: mommyhood101.com
5. Mudah Diurus
Walaupun tidak semua kajian menunjukkan rambut bayi yang tumbuh selepas dicukur adalah lebih lebat, tetapi ramai berpendapat mereka lebih mudah untuk mengurusnya.
Anda juga boleh memberi urutan lembut pada kepala bayi bagi meningkatkan aliran darah ke kepala. Menurut laman web kesihatan LiveStrong, tindakan ini mampu menggalakkan pertumbuhan rambut bayi dengan lebih cepat.
Seperkara lagi, untuk memastikan rambut bayi tumbuh sekata selepas dicukur, galakkan proses meniarap atau ‘tummy time’ setiap hari.
Foto Kredit: babycenter.com
Jalankan Dengan Berhati-Hati
Jika anda berhasrat untuk mencukur rambut bayi, pastikan anda menitikberatkan faktor keselamatan dan kebersihan. Ini kerana, ubun-ubun kepala bayi masih lembut dan kulit mereka juga sangat sensitif.
Maka, dapatkan seseorang yang berpengalaman untuk melakukannya dengan betul. Kalau bayi mengalami masalah kulit yang tertentu, dapatkan nasihat doktor sebelum melakukannya.


Zikir & Doa Terbaik Hari Arafah Menurut Hadis Sahih

Sama ada kita menunaikan Haji atau berada di rumah, antara amalan terbaik yang boleh kita lakukan pada hari wukuf di Arafah adalah memperbanyakkan berdoa kepada Allah SWT.
Ini kerana pada hari istimewa ini merupakan waktu berdoa yang paling mustajab dan yang paling dekat untuk dimakbulkan.

Zikir Terbaik & Doa Hari Arafah
Sebaik-baik doa dan zikir yang boleh diamalkan adalah seperti yang disebutkan dalam hadis sahih ini:
“Sebaik-baik doa adalah doa di hari Arafah, dan sebaik-baik zikir yang aku ucapkan dan juga diucapkan para nabi sebelumku adalah,

“لاَ إِلَهَ إِلاَّ اللَّهُ وَحْدَهُ لاَ شَرِيكَ لَهُ لَهُ الْمُلْكُ وَلَهُ الْحَمْدُ وَهُوَ عَلَى كُلِّ شَىْءٍ قَدِير”.

La Ilaaha IllAllah wahdahu laa syariika lahu, lahul mulku walahul hamdu wahuwa ‘ala kulli syai-in qadir
*Maksudnya: Tidak ada yang berhak disembah selain Allah yang satu, tidak ada sekutu bagi-Nya, milik-Nya kekuasaan dan milik-Nya segala pujian, dan Dia Maha Berkuasa atas segala sesuatu.”
(Hadis diriwayatkan oleh Al-Tirmizi)

Waktu Berdoa Hari Arafah
Mungkin ramai yang masih musykil, perlu ke untuk kita samakan waktu kita berdoa dengan waktu wukuf di padang Arafah itu?
Nabi S.A.W bersabda:
خَيْرُ الدُّعَاءِ دُعَاءُ يَوْمِ عَرَفَةَ
Maksudnya: “Sebaik-baik doa ialah doa yang dibaca pada hari Arafah.”
Jika diteliti hadis Nabi s.a.w ini, Nabi s.a.w tidak menyatakan sebaik-baik doa itu ketika waktu wukuf, tetapi dinyatakan sebaik-baik doa pada HARI Arafah.
Jadi, bilakah hari Arafah?
Menurut Kisah Zakat Malaysia, Syeikh Dr. Wahbah az-Zuhaili rahimahullah dan kebanyakan ulama yang lain menyatakan hari Arafah adalah pada 9 Zulhijjah. Bermaksud, sepanjang hari 9 Zulhijjah ini keseluruhannya adalah doa mustajab.
Adapun bagi orang-orang yang mengerjakan haji di Mekah, mereka perlu melaksanakan satu rukun haji yang dipanggil wukuf di Padang Arafah.
Sabda Nabi s.a.w:
الحج عرفة
Maksudnya: “Haji itu (berwukuf) di padang Arafah.”
Waktu wukuf bermula dari tergelincir matahari (masuk waktu Zuhur/waktu di Arab Saudi) hari ke 9 Zulhijjah sehingga terbit fajar 10 Zulhijjah.
Maka oleh itu, bagi orang yang mengerjakan haji mereka digalakkan berdoa ketika sepanjang waktu wukuf oleh kerana ketika itu merupakan gabungan yang sangat cantik iaitu berada pada 9 Zulhijjah dan dalam keadaan berwukuf di padang Arafah. Maka insyaAllah mustajab doa berganda-ganda.
Oleh kerana itu, jelas di sini sepanjang hari Arafah merupakan hari doa mustajab. Cuma bagi orang yang mengerjakan haji ada keistimewaan tersendiri dalam mencari doa mustajab yang lebih mustajab.
Manakala bagi mereka yang tidak mengerjakan haji juga ada cara tersendiri untuk mencari doa mustajab yang lebih mustajab pada hari Arafah iaitu dengan berpuasa pada hari berkenaan.
Nabi S.A.W bersabda:
ثَلاثَةٌ لا تُرَدُّ دَعْوَتُهُمْ الإِمَامُ الْعَادِلُ وَالصَّائِمُ حِينَ يُفْطِرُ وَدَعْوَةُ الْمَظْلُومِ..
Maksudnya: “Tiga doa yang tidak akan ditolak Allah (bermaksud sangat mustajab) iaitu doa seorang pemimpin yang adil, doa orang berpuasa sehingga dia berbuka dan doa orang yang dizalimi..”
Kesimpulannya, tidak perlulah kita bersusah payah untuk menyesuaikan atau convert waktu wukuf di padang Arafah dengan waktu di Malaysia kerana masing-masing ada keistimewaan masing-masing.
Islam tidak akan sesekali menyempitkan ruang ibadah kepada umatNya. Berdoalah pada mana-mana waktu sepanjang kita berpuasa di hari Arafah kerana ianya mustajab dan mujarab insyaAllah.
Foto Kredit: Wikipedia.com
Banyak Kelebihan Hari Arafah
Jadi jangan lepaskan peluang untuk berdoa pada Hari Arafah ini ya.
Dalam sebuah hadis menyatakan, Allah paling banyak membebaskan manusia dari Neraka.
Rasulullah bersabda,
مَا مِنْ يَوْمٍ أَكْثَرَ مِنْ أَنْ يُعْتِقَ اللَّهُ فِيهِ عَبْدًا مِنَ النَّارِ مِنْ يَوْمِ عَرَفَةَ وَإِنَّهُ لَيَدْنُو ثُمَّ يُبَاهِى بِهِمُ الْمَلاَئِكَةَ فَيَقُولُ مَا أَرَادَ هَؤُلاَءِ
“Tidak ada hari di mana Allah membebaskan hamba dari Neraka lebih banyak daripada hari Arafah, dan sungguh Dia mendekat lalu membanggakan mereka di depan para malaikat dan berkata: apa yang mereka inginkan?”
(Hadis Riwayat Muslim, no.1348)

Selamat menikmati ibadah di hari yang berkah.
والله أعلم بالصواب وهو يهدي إلى سبيل الرشاد
Jom banyakkan doa!

Sumber: JAKIM & Kisah Zakat Malaysia


Dahsyatnya! Ini 7 Kelebihan Hari Arafah (9 Zulhijjah) Yang Patut Kita Rebut

Boleh dibayangkan ketika ini tentunya Kota Mekah semakin padat dengan bakal-bakal haji kerana tidak lama lagi mereka bakal berhimpun di Padang Arafah bagi melakukan ibadah wukuf.
7 Keistimewaan Hari Arafah Yang Sangat Hebat
Seperti yang pernah kami kongsikan sebelum ini, bulan Zulhijjah merupakan antara bulan yang paling istimewa bagi umat Islam. Terdapat banyak kelebihan padanya yang tidak dijumpai pada bulan lain.

Salah satu daripadanya adalah Hari Arafah, iaitu yang disambut pada setiap 9 Zulhijjah setiap tahun. Berikut adalah keistimewaan Hari Arafah yang patut kita tahu agar sama-sama dapat lebih menghayati serta sama-sama memanfaatkan tawaran yang telah dijanjikan Allah.
1. Sebahagian Daripada Rukun Haji
Pentingnya Hari Arafah adalah ia merupakan sebahagian daripada Rukun Haji.

Ibadah ini juga sangat signifikan dan adalah puncak berkumpulnya seluruh jutaan jemaah Haji dari segenap pelosok dunia.

Daripada Abdulrahman bin Ya’mur, bahawa Nabi SAW bersabda:
الحَجُّ عَرَفَةُ
Maksudnya: “Haji adalah Arafah”. [Riwayat al-Tirmizi (814)]

2. Hari Kesempurnaan Agama
Di Arafah inilah Rasulullah telah menyampaikan khutbah wada’ atau khutbah perpisahan. Ia digelar ‘perpisahan’ kerana tidak lama setelah menyampaikan khutbah tersebut, Baginda pun wafat.
Pada ketika itu, telah turunnya surah al-Maa’idah ayat ke-3 sebagai pernyataan telah sempurna dan lengkapnya ajaran Islam yang disampaikan Allah SWT melalui Rasulullah SAW:
اليَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمُ الإِسْلاَمَ دِينًا
Maksudnya: “..Pada hari ini telah Ku-sempurnakan untuk kamu agamamu dan telah Ku-cukupkan kepadamu nikmat-Ku dan telah Ku-ridhai Islam itu menjadi agama bagimu….” [Al-Maa’idah: Ayat 3]
Foto Kredit: islamicdesktop.net
3. Hari Arafah Adalah Hari Raya Buat Umat Islam
Daripada Uqbah bin Amir RA, bahawa Rasulullah SAW bersabda:
يَوْمُ عَرَفَةَ، وَيَوْمُ النَّحْرِ، وَأَيَّامُ التَّشْرِيقِ عِيدُنَا أَهْلَ الْإِسْلَامِ، وَهِيَ أَيَّامُ أَكْلٍ وَشُرْبٍ
Maksudnya: “Hari Arafah, hari Korban serta hari-hari Tasyriq (11, 12 dan 13 Zulhijjah) adalah hari raya kita orang Islam dan ia adalah hari makan dan minum”. [Riwayat Abu Daud (20660), Tirmizi (704) dan al-Nasa’ie (2954)]
Foto Kredit: sundaymail.co.zw
4. Hari Arafah Adalah Hari Penyaksian
Hari Arafah turut digelar sebagai hari penyaksian kerana pada hari tersebut, Allah mengambil perjanjian setia daripada zuriat Nabi Adam sebagaimana sabda Rasulullah SAW yang bermaksud,
“Sesungguhnya Allah telah mengambil perjanjian setia di Arafah daripada zuriat yang berada dalam tulang belakang Nabi Adam, dan mengeluarkan zuriat itu dihadapannya seperti biji-bijian, kemudian Allah berkata kepada mereka dengan firmanNya, “Bukankah Aku Tuhan kamu? Mereka menjawab : Benar (Engkaulah Tuhan kami) kami menjadi saksi”, yang demikian itu supaya kamu tidak berkata pada hari kiamat kelak : “Sesungguhnya kami adalah lalai (tidak diberi peringatan) tentang (hakikat tauhid) ini.” [Riwayat Ahmad]
Foto Kredit: dream.co.id
5. Kedahsyatan Doa Pada Hari Arafah
Arafah dikenali sebagai tempat berdoa paling mustajab dan di situlah Nabi Muhammad SAW mengambil masa yang sangat lama untuk berdoa. Menurut sumber, ada juga pendapat lain mengaitkan wukuf dengan wahyu yang diterima Nabi Ibrahim agar menyembelih anaknya, Nabi Ismail.
Daripada Abdullah bin ‘Amr, bahawa Nabi SAW bersabda:
خَيْرُ الدُّعَاءِ دُعَاءُ يَوْمِ عَرَفَةَ
Maksudnya: “Sebaik-baik doa adalah doa pada hari Arafah”. [Riwayat al-Tirmizi (3509)]
Foto Kredit : pinterest.com
6. Ganjaran Puasa Arafah
Berpuasa pada Hari Arafah adalah sunat bagi mereka yang tidak mengerjakan Haji. Ia adalah peluang keemasan bagi membersihkan diri daripada dosa yang telah dilakukan kerana ganjaran puasa pada hari tersebut menghapuskan dosa setahun sebelum dan selepas.
Daripada Abi Qatadah RA, bahawa Rasulullah SAW bersabda apabila ditanya tentang puasa pada hari Arafah:
يُكَفِّرُ السَّنَةَ الْمَاضِيَةَ وَالْبَاقِيَةَ
Maksudnya: “Puasa pada hari tersebut akan menghapuskan dosa setahun yang lalu dan akan datang”. [Riwayat Muslim (1977)]
Foto Kredit: 123rf.com
7. Hari Keampunan
Ambillah peluang untuk bertaubat dan memohon ampun sebanyak-banyaknya kerana Hari Arafah adalah hari pelepasan dari api neraka. Pada hari ini, keampunan dari Allah terbuka luas.
Daripada Aisyah RA, bahawa Nabi SAW bersabda:
مَا مِنْ يَوْمٍ أَكْثَرَ مِنْ أَنْ يُعْتِقَ اللهُ فِيهِ عَبْدًا مِنَ النَّارِ، مِنْ يَوْمِ عَرَفَةَ
Maksudnya: “Tidak ada satu hari yang lebih banyak dibebaskan hamba-Nya daripada api neraka melainkan pada hari Arafah”. [Riwayat Muslim (2402)]
Selain itu, ibadah wukuf di padang Arafah simbolik dengan peristiwa di mana Nabi Adam dan Hawa telah diturunkan ke bumi dari syurga setelah terpedaya dengan tipu daya Iblis. Mereka memohon ampun daripada Allah selama bertahun-tahun dan akhirnya berjumpa semula di Jabar Rahmah selepas 40 tahun terpisah.
Foto Kredit: islamweb.com
Rebutlah Peluang Memperbanyakkan Ibadah
Wah, memang begitu banyak kelebihan Hari Arafah yang disambut setiap 9 Zulhijjah ini, iaitu sehari sebelum Hari Raya Aidil Adha.
Jadi, setkan dalam reminder handphone anda dan rebutlah kesempatan ini agar kita tak terlepas untuk memperbanyakkan amalan pada hari tersebut.
Mudah-mudahan Allah memberi kita kekuatan dan kemudahan agar dapat melaksanakan amalan dengan tekun dan istiqamah.

*Rujukan: Mufti Wilayah Persekutuan, Utusan


“Hmmm… Kalau diingat semula, memang berseri-seri muka akak yang aku jumpa dalam tren tadi. Tenang je bila bercakap dengan dia. Biasalah, kelebihan ibu mengandung ni memang banyak. Rindu pulak rasa nak mengandung seorang lagi. Hihi.”
Tak peliklah kalau kita dengar banyak masalah yang dihadapi oleh wanita sewaktu hamil. Selalu rasa loya, sengal badan, tak selera makan, dan susah tidur malam. Bukan itu saja, macam-macam pantang larang yang perlu dijaga.

Tapi, walau sakit dan ‘strict’ macamana pun, kebanyakan wanita tentu mengakui ‘keistimewaan’ dan kelebihan ibu mengandung yang hanya dapat dirasai dalam tempoh 40 minggu itu.
Foto Kredit:  nourishbaby.com.au

11 Perkara Yang Buat Kita ‘Rindu’ Nak Mengandung Lagi
Ada banyak kelebihan ibu mengandung yang akan dirasai oleh insan yang bergelar wanita.

Perasaan inilah yang dapat membuat kita rasa ‘rindu’ nak mengandung lagi. Tak kisah pun masalah-masalah lain!
1. Wajah Berseri
Ada fakta sains yang mengaitkan kenaikan hormon dan peredaran darah yang lebih banyak dalam badan kepada ‘seri’ wajah ibu mengandung ini.
Perasan tak, wajah kurang berjerawat dan tak ada lagi rasa senggugut kerana kita berhenti haid buat sementara.
Selain itu, ia juga mempunyai hubungan dengan kesihatan ibu mengandung yang berasa lebih gembira sepanjang kehamilan.

2. Kurang Stres Tentang Berat Badan
Perut kita memang dijangkakan akan membesar, lebih-lebih lagi apabila menghampiri due date. Jadi, tentu kita rasa kurang stres jika ada lemak berlebihan berbanding semasa tidak mengandung dahulu.
Kalau orang cakap “Eh, badan kau macam dah naik la,” kita ada alasan ‘mengandung’ dan perlu menjaga kesihatan bayi.
Apa pun, makan untuk 2 orang sepanjang kehamilan adalah mitos tau! Secara umumnya kita hanya perlukan 300-500 kalori lebih berbanding hari-hari biasa.
Foto Kredit: thebump.com
3. Boleh Mengidam
Mengidam ini sebenarnya salah satu tanda kekurangan nutrisi dalam tubuh kita. Itulah yang dijelaskan secara saintifik oleh pakar pemakanan, Susan Kundrat melalui laman web Fit Pregnancy.
Selain itu, ia mungkin juga adalah salah satu penangan hormon yang turun naik.
Walaubagaimanapun, kita memang bertuah kerana Encik Suami sangat rajin melayan dan mendapatkan macam-macam makanan pelik yang kita nak makan sepanjang waktu mengandung.
Kalau hari-hari biasa kita minta, nanti dikatakan ‘buang tebiat’ pula!
Foto Kredit: verywell.com
4. Sensasi Tendangan Bayi
Tendangan bayi dalam kandungan adalah salah satu cara paling ‘ajaib’ yang menghubungkan bayi dengan ibunya.
Walaupun tanpa sebarang kata-kata, hati si ibu mesti bergetar setiap kali merasakan tendangan bayi.
Sebab itulah hubungan bayi dengan ibu sangat erat dan mudah terjalin walaupun bagi ibu yang baru pertama kali melahirkan.
Foto Kredit: bogglingfacts.com
5. Dapat Jadi VIP
Dalam tren, dalam bas, dalam pasaraya, atau dalam pejabat, kita akan dapat pas VIP.
Alhamdulillah, syukurlah kerana budaya kita masih lagi mengutamakan wanita mengandung dalam kebanyakan hal.
Kalau kita ‘ter’buat salah pun, biasanya orang tak kisah dan mudah memaafkan dengan alasan kita sedang mengandung.
Foto Kredit: washingtontimes.com
6. Rasa Lebih Disayangi
Apabila mengandung, Encik Suami akan rajin memberi perhatian lebih kepada isterinya.
Bukan setakat itu, ibu ayah dan kawan-kawan pun akan lebih selalu bertanya khabar.
Anak-anak lain yang lebih besar pun biasanya lebih senang bekerjasama dan mudah mendengar cakap kerana kasihankan ibunya yang sarat mengandung.
Foto Kredit: sheknows.com
7. ‘Excited’ Nak Jumpa Bayi
Setiap hari, saat berjumpa bayi semakin hampir.
Ada rasa keterujaan setiap kali kita memegang perut sendiri.
Kalau hari biasa, kita mesti akan rasa “Ish, dah buncit lah…….”
Foto Kredit: samasante.ae
8. Dapat ‘Shopping’ Barang Bayi
Geram kan tengok barang-barang bayi yang makin lama makin banyak dijual di pasaran?
Lebih-lebih lagi barangan ‘handmade’ yang sangat comel dan ekslusif!
Seronok tau dapat ‘shopping’ barang bayi. Macam terapi pun ada juga. Lagi satu, kurang rasa ‘bersalah’ sebab bukan barang kita pun.
Memang geram bila tengok barang bayi. Macam-macam nak beli, kan?
9. Rasa Lebih Seksi
Mungkin juga disebabkan faktor hormon progesteron dan estrogen yang meningkat, kita akan berasa lebih feminin.
Selain itu, ramai wanita kurang mengalami masalah keputihan, dan rasa lebih konfiden terhadap penampilan diri.
Selain itu, payudara juga akan bertambah besar tanpa menggunakan apa-apa rawatan mahupun senaman. Banggalah sekejap!
Foto Kredit: huffingtonpost.com
10. Rindu Bau Bayi
Bau bayi memang sukar untuk digambarkan. Nak kata wangi, mungkin juga. Tapi ada juga kombinasi bau susu, bau masam, dan bau badan dia. Tambahan pula yang montel dan ‘berketak-ketak’ tangan dan kakinya.
Memang menenangkan, sampai ada yang geram nak gomol-gomol bayi hingga mereka menangis!
Apabila bayi semakin besar, bau ini akan semakin berkurang dan akhirnya hilang.
Foto Kredit: qsota.com
11. Dapat Kawan Baru
Setiap kali kita mengandung, secara tidak langsung kita akan dapat kawan baru. Biasanya kita akan berjumpa mereka ini sewaktu pergi ‘check-up’ di klinik.
Antara kelebihan ibu mengandung yang paling seronok, ramai yang ringan mulut menegur kita tempat awam, terutamanya ibu-ibu yang turut mengandung. Bila mula berbual, seolah-olah macam kawan lama. Seronok sangat walaupun hanya sebentar!
Foto Kredit: parents.com
Banyak Kelebihan Ibu Mengandung
Betul kan? Sakit bersalin macamana pun tidak akan menggentarkan wanita untuk mengandung lagi.
Lebih-lebih lagi apabila timbulnya 11 perkara ini dalam hati mereka. Rasa rindu nak ada ‘baby’ dalam perut ni.
Inilah kelebihan ibu mengandung yang sangat unik dan ‘pelik’. Kalau dah rasa bersedia, memang sesuai sangatlah nak tambah lagi satu!


Wahai Encik Suami, Ini 9 Tanda Isteri Anda Seorang Supermom

Masa baru pertama kali menguruskan anak, memang macam-macam perkara yang wanita mungkin struggle nak buat. Perasaan cemas, risau, dan resah silih berganti. Ini tak betul, itu tak betul. Ada saja perkara yang membuat mereka rasa ‘tak cukup bagus’.
Apapun, naluri keibuan seorang isteri biasanya tentu akan menyerlah. Bak supermom, isteri anda kini mempunyai pelbagai jenis ‘bakat terpendam’ yang anda tak pernah tahu selama ini.

9 Tanda Isteri Anda Seorang Supermom
1. Buat Semua Perkara Dengan Sebelah Tangan
Kalau anda perasan, sejak bayi lahir, isteri anda dah makin hebat buat semua benda pakai sebelah tangan saja. Sebelah mendukung bayi, sebelah lagi mencuci pinggan mangkuk, memasak, mengangkat baju di ampaian, dan sebagainya.
Foto Kredit: huffingtonpost.com

2. Hafal Semua Karakter Kartun Kesukaan Anak
Bila dah jadi supermom, memang tak sahlah kalau tak hafal semua karakter kartun yang anak suka tengok. termasuklah waktu siarannya. Ia seolah-olah dah menjadi sebahagian daripada hiburan mereka.

Bukan itu saja, isteri anda pun dah boleh ingat sepatah-sepatah lirik lagu temanya, episod apa, dan segala macam butiran penting berkaitan kartun tersebut. Secara tak langsung, mudahlah nak bercerita, bergurau, dan ambil hati anak-anak nanti.
Foto Kredit: m.edziecko.pl
3. Ada Gaya ‘Ninja’ Yang Tersendiri
Masa mula-mula ada anak, bukan senang nak tidur mereka, kan? Asal kita ‘lari’ saja, dia cepat perasan dan mencari. Ada bunyi sikit, habislah.
Jangan tak mengaku yang isteri (dan anda) ada gaya ‘ninja’ masing-masing. Punyalah menyelinap nak turun katil, menyorok tepi pintu, dan berjalan terjingkit-jingkit sebab nak elakkan bayi terjaga. Kalau nak buka plastik coklat pun, bukan main berhati-hati!

4. Menyusu Badan Di Tempat Awam? No Problem!
Disebabkan isteri anda dah ada kepakaran menyelinap macam ‘ninja’, suami pula selalunya akan memainkan peranan menjadi ‘tiang’ untuk menyembunyikan mereka semasa menyusukan anak.
Rasanya kalau tak ada nursing cover pun, seorang supermom biasanya dah boleh menyusu badan di tempat awam secara rahsia. Sampaikan suami sendiri tak perasan langsung mereka tengah menyusukan bayi. Sebenarnya, ada wanita yang boleh susukan bayi sambil makan, berjalan dan tengok-tengok baju dalam kedai. Hebat, kan?
Foto Kredit: babycenter.com.my
5. Dalam 1 Jam, Isteri Anda Boleh Siapkan 10 Perkara (Atau Lebih)
Ibu-ibu memang hebat dalam bab multitasking ini. Zup zup zup, semua siap. Sambil memasak, boleh basuh baju, basuh pinggan, dan siapkan keperluan bayi nak mandi kejap lagi. Rasa rugi pula kalau tak buat sekurang-kurangnya 2 benda alam 1 masa.
Apapun, ibu-ibu kena relaks juga sebab multitasking boleh menjadikan anda cepat letih tanpa disedari.

6. Barang Kelengkapan Serba Cukup
Bezanya lelaki dengan perempuan bila nak keluar adalah mereka akan sediakan segala macam keperluan. Semuanya boleh dikatakan penting. Bagi ibu menyusu dan bekerja pula, sekali keluar dah macam nak balik kampung. Ada beg susu perahan, set pam susu, bekal pakaian anak, dan macam-macam lagilah untuk ke pejabat juga. Nak dukung baby lagi.
Susah macam mana pun, isteri anda tetap akan bawa juga tanpa tinggalkan 1 barang pun. Kalau boleh, semuanya tetap diangkut dalam 1 trip saja!
www.youtube.com
7. Hebat Mencari Barang
Oh ya, walaupun barang dah makin bertambah, isteri anda tetap pakar dalam hal mencari barang. Sekalipun barang tersebut bukan barang anda, anda tetap rasa macam tahu-tahu saja kat mana nak cari. Cakap sajalah nak cari apa, mereka ini macam ada sixth sense yang bertindak sebagai GPS.
Tapi pakar macam mana pun, tetap ada 2 benda yang perempuan akan selalu hilang – getah rambut dan kerongsang. Tak tahu kenapa, yang ini macam tak register sangat dalam otak mereka.
Foto Kredit: univision.com
8. Sentiasa Catu Waktu Tidur
Sejujurnya, walaupun dah ada rutin harian, bukan senang nak tidurkan anak kecil. Dia macam tahu-tahu saja ‘rancangan’ yang bermain dalam fikiran ibu. Selagi itulah mereka ‘tahan mata’ dan berkeras tak mahu tidur. Kasihan isteri yang tak cukup tidur.
Jadi, ringankanlah tangan untuk bantu isteri dapatkan tidur yang optimum. Ini kerana, mood keluarga selalunya bergantung pada mood isteri. Kalau dia happy, tentu satu keluarga happy!
Foto Kredit: lifeasmama.com
9. Pakar ‘Melilit’ Bayi
Tak kisahlah nak pakaikan bedung ke, atau nak pakai baby wrap / carrier, anda memang tak ada masalah untuk melakukannya. Nampak berbelit-belit, tapi isteri anda boleh melakukannya dengan laju dan tangkas.
Bayi pun tak menangis, happy, dan nampak selesa dengan cara anda memakaikan mereka. Tak sampai 10 minit, ada yang dah terus lelap!
Foto Kredit: reformationacres.com
Setiap Ibu Adalah Supermom!
Jika diingat kembali, awal saat kehamilan dan kelahiran bayi memang mencabar dan serba tak kena. Tapi selepas beberapa bulan, isteri anda akan menjadi seorang supermom yang luarbiasa! Terlalu banyak lagi kelebihan ibu yang sememangnya unik dan wajar dihargai.
Jadi, raikanlah moment anda bersama isteri yang tercinta. Pengorbanan mereka amat besar dalam membesarkan anak-anak anda!